text:
CocaCola – semifinala kvinnur: VÍF-Kyndil 25-26
Hettar vikuskiftið hevur staðið í teknum illveðurs- og steypasemifinalunar. Neistin hjá kvinnum gjørdi bart móti VB, og eftir hvat skilst, ætla Neistakvinnurnar framyvir at fara um Suðuroyarfjørð sum part av upphiting til týðandi dystir.
Hjá monnum tryggjaði Kyndil sær annað plássið í gjár í tøttum og sera spennandi dysti móti H71. Dagurin ídag skuldi so seta 2 tey seinastu liðini á finalu-dystarskránna. Kollfirðingar vóru toygdir í hvørjari lykkju móti StÍF fyri at røkka sínum dreymi, og gekk tað akkurát, við at teir vunnu við 3 málum, eins og StÍF fríggjakvøldið, men fekk KÍF fleiri mál á útivølli.
So er tað dysturin sum her skal umrøðast, nevniliga seinni dysturin ímillum kvinnuliðini hjá VÍF og Kyndil. Fyrri dysturin fríggjakvøldið var ein sannur gysari, sum tó endaði 21-20 til VÍF. Í tí dystinum fylgdust liðini allan vegin, har Kyndil legði betri fyri, men VÍF síðan fekk munin, og helt fast. Sostatt var alt opið til returdystin. Komu liðini upp um 21 mál, fór vinnarin av dystinum í kvøld í finaluna.
Høllin var fullsett; væl av fólki úr Havn, og sjálvsagt nógvir heimaáskoðarar.
Lat tað verða sagt beinan vegin, tað gjørdist beinanvegin greitt, at her stóð – sjálvsagt – nógv uppá spæl. Heimaliðið legði betri fyri, men skjótt dróg Kyndil at, fyri síðan at leggja seg framum 4-7 eftir 16 min. VÍF dróg tó at aftur upp á 7-7 og framum 9-8, áðrenn Kyndil frá 23-30 min. fór uppá eina 14-11 leiðslu, m.a. við 3 brotskøstum, harav tær brendu tað eina, har Viviann hevði eina dubultbjarging.
Áskoðarnir høvdu verið vitni til ein tempokendan fyrra hálvleik, hvar leikarnir ikki góvu við dyrnar; Kyndlaáskoðarnir vóru heldur harmæltari enn heimaáskoðarnir, men enn stóðu 30 drápuligir minuttir fyri framman, tað sum BBC-Five-Live reportarnir plaga at kalla “nail-biting-stuff”.
Seinni hálvleikur gav á ongan hátt onki fyrra eftir. Tó tóktist sum Kyndil hevði momentum, og løgdu tær seg á odda 14-18. VíF hevði tó lagt mansverju á Simonu, og tóktist hettar at órógva Kyndlaálopið munandi. Hendan mansverjan kundi kanska í einstøkum føri kostað heimaliðnum einar 2. min, men so varð ikki. VÍF ger næstu 8 min. eitt rimmar hál, og kemur uppá eina 20-18 leiðslu. Høllin kókar, tey grøna stuðla sínum, og soygligu heimaáskoðarnir larma á sín stilla hátt. Næstu minuttirnar fylgjast liðini við VÍF undan og Kyndil beint í hølunum. Tá 5 min. eru eftir, er støðan 24-21 til VÍF, og sostatt hevur Kyndil 4 mál at innheinta fyri at røkka einum finaluplássi.
Floytan kemur seinastu 5 minuttirnar rættuliga í fokus, samstundis sum VÍF leikarnir kanska gerast eitt sindur fjálturstungnar/ørkymlaðar av hesum snjælla ljóði. Við m.a. 4 brotskøstum, harav tey 3 fara í mál fær Kyndil hála seg fram um til ein 25-26 sigur, og harvið einum finaluplássi.
Uppá samanlagt 11 teir seinastu minuttirnar í ávikavist fyrra og seinna hálvleiki veiddi Kyndil sær sostatt 7 brotskøst, harav tey 5 fara í mál. Sostatt er ikki trupult at ímynda sær, at venjingarnar hjá VÍF koma at snúgva seg um verjuspæl í floyalshandskum móti hálvleiks- og dystarenda í komandi dystum – ella ??
Kyndla leikarar og áskoðarnir í sjeynda himli, meðan heimaáskoðarar og leikarar tóktust søkka sum steinurin. Mær rann til hugs yrkingina hjá Mikkjal á Ryggi, her leysliga umyrkt soleiðis:
Drápið er endað. So stillar nú bróta
Bylgjurnar aftur, men brotið er grønt
Droyri er vøllurin, smildraðar ganga
VÍF genturnar, handabløð kvett
Úti er spælið; stilt er á vali.
Havi skilt, at dysturin helst fær eitt eftirspæl. Talan er um dóm í dystinum, har VÍF fær 3 metur kast dømt til Duritu Ljósstein. Dómararnir steðga harumframt tíðini, til Durita er komin á føtur aftur. Komin á føtur, letur hon nøkur orð falla við dómaran, sum tekur gula kortið fram, umframt at Kyndil fær bóltin, sum tær umseta til mál. Eftir hvat skilst, er her ikki talan um “dommerskøn”, men um dóm sum neyvan er í tráð við reglarnar. Júst viðurskiftir í stríð við reglarnar kostaði fyrr í kappingarárinum VÍF umdyst móti VB, hóast greiðan sigur. Eisini er áður dømt til umdyst vegna faktuellan dómarafeil í dysti hjá monnum millum Neistan og VÍF fyri 3-4 árum síðan.
Men lat meg beinanvegin undirstrika, at undirritaði hvørki hevur verið, er ella verður hondbóltsdómari, og fari tí ikki at taka støðu í hesum máli. Fari tí heldur ikki at taka støðu til nógv umrødda straffi dómin í seinastu sekundunum. Kann bert staðfesta, at vestmenningar hava ringar royndir í júst høgru verjusíðu, tá um alt avgerandi dystir ræður. Hugsi um Áka G. í dysti móti júst Kyndil fyri árum síðan í finaludysti á Hálsi, tá skógvar hansara – eftir øllum at døma – vóru størri enn hann sjálvur hevði givið sær far um. Og dear og dear… .
Fari at enda at ynskja Kyndlakvinnunum tillukku við sigrinum, og góða eyðnu í finaluni leygardagin.
Til okkara kvinnur og leiðarar vil eg bert siga – tit gjørdu tað tit kundu, taki tað við tykkum til næstu venjingar og dystir, og haldi fast í tykkara ítróttarliga mál fyri hettar kappingarárið. Vilji og tilfar er inntakt.
PS. Síggi, at á Hondbóltskjak á Facebook er futtur í í kvøld (mánakvøld), onkrar viðmerkingar minni hepnar enn aðrar. Lat ongan iva verða um, at dómararnir royndu at gera sítt besta. Um tað so var gott nokk, vil altíð verða ein subjektiv meting.


c: text/html

text:
- 4Shares
Forkunnuga framsýningin "Heimið - karmur um handverk og skapandi evni" har elstu mannagjørdu lutirnir í Fuglafirði eru framsýndir, er opin til og við sunnudagin 21. oktober. Framsýningin er í bygninginum hjá Betri her í býnum.
Lutirnir eru funnir í langhúsum niðri við Gjógvará, og verða hildnir at verða um 1000 - 1100 ára gamlir. Tjóðsavn Føroya hevur skipað framsýningina, sum lat upp á Mentanardøgunum í byrjanani av september. Framsýningin er opin 5 dagar afturat.
Vitjið framsýningina:
17. okt., Mikudagin kl. 10.00 - 16.00
18. okt. Hósdagin kl. 10.00 - 16.00
19. okt. Fríggjadagin kl. 10.00 - 16.00
20. okt. Leygardagin kl. 14.00 - 17.00
21. okt. Sunnudagin kl. 14.00 - 17.00
Ókeypis atgongd
Vælkomin!
Úr faldaranum:
"Hví varð grivið á Oyrini?
Í 1955 rein ein hørð hvirla allar hjallarnar heima á Oyrini, har sum Gjógvará rennur út í Fuglafjørð. Her høvdu hjallar, køstar og hoygarðar staðið alt tað, fólk mintust.
Tvey ár seinni fór Poul Petersen, skipari, at grava út fyri nýggjum hjalli. Hann gróv seg fram á forvitnisligar leivdir í moldini og boð vóru send eftir Sverra Dahl, fyrverandi landsantikvari á Føroya Fornminnissavni, sum stóð fyri fornfrøðiligu útgrevstrunum í Føroyum.
Útgrevsturin heima á oyrini
Sverri Dahl kendist við tað hann fann, tá hann kom á staðið í 1957. Hetta vóru leivdir eftir veggjum, eldstaði og lutum, sum mintu um víkingaaldarligu húsaleivdirnar í fyrsta føroyska fornfrøðiliga útgrevstrinum í Kvívík í 1940'unum.
Hetta var so mikið áhugavert, at Sverri Dahl og hjálparfólk hansara í 1958 settu eina veruliga fornfrøðiliga rannsókn í verk heimi á Oyrini.
Fyrst varð grivið niður gjøgnum leivdirnar av húsum, ið fólk mintust høvdu staðið har, síðan niður gjøgnum miðaldarleivdir og at enda varð komið niður á víkingaldarhúsini.
Øll húsini blivu skrásett í nummarrað og hóast gripir eisini vórðu funnir við tey yngru húsini, var Sverri Dahl mest áhugaður í elstu húsunum og tilhoyrandi lutum úr víkingatíð. Hetta var vanlig fornfrøðilig mannagongd tá á døgum. Nútímans fornfrøðiligar mannagongdir og framkomin tøkni ru heilt øðrvísi og meira nágreiniligar, so ein fornfrøðilig endurskoðan av grevstrinum hjá Sverra Dahl hevði uttan iva givið eina betri fatan av, hvussu byggingin og lívið er farið fram á Oyrini í Fuglafirði frá elstu tíð og fram til í dag. Henda framsýning byggir á úrslitini hjá Svarra Dahl.
Heima á Oyrini
Sum bygden sær út í dag, er torført at ímynda sær fjjørðin við mongu fuglunum og grønt óbygda landslagnu við baraldarrunnum henda dagin, víkingaskipini við fólki og fæi komu inn á Fuglafjørð og fólk fóru at byggja fyrstu húsini á staðnum.
Hvussu sóu húsini út og hvussu var gerandisdagurin hjá fólki í víkingatíð í Fuglafirði? Hetta fáa vit innlit í við at leita aftur til fornfrøðiliga útgrevsturin hjá Sverra Dahl í Fuglafirði í 1958. Tað vóru tó nakar tilvildarligar hendingar, sum førdu til, at leivdirnar úr víkingaøld komu undan kavi."
Vit takka Tjóðsavni Føroya við Rannvá Winkler, fyriskipara, Betri Banka umframt teimum sjálvbodnu, ið hava sitið vakt á framsýningini.

robotstxt: allowed

filter: keep


text:
Gerðabók
BI/sm
85. fundur
Ár 2020, týsdagin 2. juni, kl. 13.30, varð tingfundur settur.
Til viðgerðar:
1. 2. viðgerð av tingmáli nr. 72/2019: Uppskot til løgtingslóg um at dagføra KT-Skipanina hjá Apoteksverkinum
Uppskotið samtykt 27-0-0
Uppskotið fer soleiðis samtykt til 3. viðgerð
2. 2. viðgerð av tingmáli nr. 51/2019: Uppskot til løgtingslóg um vernd av persónupplýsingum (Dátuverndarlógin)
Uppskot frá Kristinu Háfoss, um at beina málið aftur í nevnd fall 7-0-20
Broytingaruppskot frá Tjóðveldi fall 7-4-16
Broytingaruppskot frá minnilutanum fall 13-0-14
Broytingaruppskot frá meirilutanum samtykt 27-0-0
Uppskotið soleiðis broytt samtykt 20-0-7
Uppskotið fer soleiðis samtykt til 3. viðgerð
3. 2. viðgerð av tingmáli nr. 74/2019: Uppskot til ríkislógartilmæli um at seta í gildi fyri Føroyar Anordning om ikrafttræden for Færøerne af lov om politiets virksomhed (Politiloven)
Uppskotið samtykt 17-3-6
Uppskotið fer soleiðis samtykt til 3. viðgerð
4. 2. viðgerð av tingmáli nr. 75/2019: Uppskot til ríkislógartilmæli um at seta í gildi fyri Føroyar Anordning om ikrafttræden for Færøerne af lov om Politiets Efterretningstjeneste (PET) (PET-loven)
Uppskotið samtykt 13-3-5
Uppskotið fer soleiðis samtykt til 3. viðgerð
5. 2. viðgerð av tingmáli nr. 138/2019: Uppskot til løgtingslóg um broyting í løgtingslóg um skatt av reiðarívirksemi (Tonsaskattalógin) (Víðkan av tonsaskattaskipanini til at fevna um eina røð av serskipum o.a.)
Uppskotið samtykt 21-0-0
Uppskotið fer soleiðis samtykt til 3. viðgerð
6. 2. viðgerð av tingmáli nr. 93/2019: Uppskot til løgtingslóg um broyting í løgtingslóg um talgildan samleika (Loyva peningastovnum at velja millum ymiskar undirskriftarloysnir
Uppskotið samtykt 13-1-10
Uppskotið fer soleiðis samtykt til 3. viðgerð
7. 2. viðgerð av tingmáli nr. 90/2019: Uppskot til løgtingslóg um ráðgeving og stuðul til gransking, menning og nýskapan
Broytingaruppskot frá meirilutanum í Mentanarnevndini fall 10-0-11
Uppskotið samtykt 17-3-1
Uppskotið fer soleiðis samtykt til 3. viðgerð
8. Framløga
Formaðurin boðaði frá, at Vinnunevndin hevur lagt fram álit í tingmálunum nr. 117/2019: Uppskot til samtyktar um menning av føroyskari filmsvinnu og nr. 120/2019: Uppskot til løgtingslóg um broyting í løgtingslóg um innflutning og sølu av rúsdrekka (Heimild at loyva ávísum matstovum og fyritøkum at innflyta borðvín og heimild til bryggjarí at selja beinleiðis til proviantering og tollfríar sølubúðir)
at § 25 nevndin hevur lagt fram álit í tingmáli nr. 62/2019: Uppskot til løgtingslóg um broyting í løgtingslóg um stýrisskipan Føroya (Løgtings- og landsstýrismenn v.m., broytt starvsheiti)
Formaðurin setti næsta fund at verða, mikudagin 3. juni 2020, kl. 11.00 við hesi dagsskrá:
1. 2. viðgerð av tingmáli nr. 61/2019: Uppskot til samtyktar um at føroyska málið skal vera rættarmál burturav
2. 2. viðgerð av tingmáli nr. 109/2019: Uppskot til samtyktar um at seta greið mál fyri landbúnaðin í Føroyum
3. 2. viðgerð av tingmáli nr. 112/2019: Uppskot til samtyktar um at styrkja støðuna hjá føroyskum í Føroyum
4. 2. viðgerð av tingmáli nr. 69/2019: Uppskot til løgtingslóg um broyting í løgtingslóg um barsilsskipan (Barsilslógin)
5. 2. viðgerð av tingmáli nr. 121/2019: Uppskot til løgtingslóg um broyting í løgtingslóg um barsilsskipan (Barsilslógin)
1. 2. viðgerð av tingmáli nr. 118/2019: Uppskot til samtyktar um frágreiðing um ætlaðu royndirnar og útlitini fyri varandi vinnuligum fiskiskapi eftir reyðæti í føroyskum sjógvi
6. Framløga
Fundur lokin kl. 18.32
Jógvan á Lakjuni
løgtingsformaður
/Beinta Isaksen
skrivari


text:
Psykiatriski depilin skipar fyri undirvísing fyri øll, sum hava áhuga fyri evninum kognitivar avbjóðingar.
Kognitivir trupulleikar eru ofta ein partur av sjúkueyðkennunum í samband við psykiatriskar sjúkur. Tað vil siga, at hesir sjúklingar ofta hava trupult við at vera uppmerksamir, hugsavna seg, minnast, planleggja og hava yvirblikk, sum kann vera við til at gera gerandisdagin enn truplari bæði privat og í arbeiðs/lestrarhøpi.
Endamálið við undirvísingini er at lýsa hvussu kognitivir trupulleikar kunnu vísa seg, hvørjar avleiðingingar teir kunnu viðføra, og hvussu ein kann hándfara teir best møguligt í gerandisdegnum.
Nær: 3. mars kl. 15.30-17.00
Hvar: Eirargarður 19, konferansu høli 1
Málbólkur: øll áhugaði
Tilmelding á teldupost: undirvising.psyk@ls.fo innan 2. mars kl. 15
Undirvísari er Anna Vilhelmsen, neuropsykologur


text:
Teir hava verið í Fuglafirði, Runavík og á Skála. Tann 9. og 10. mai verður sýnt fram í Sundalagnum og frá 11. til 16. mai er framsýningin heima hjá Bilrøkt í Stiðjagøtu í Havn.
Frá 21. til 23. mai er framsýningin í Klaksvík, og 28. til 30. mai er framsýningin i Miðvági.
– Eftir ætlan koma vit seinni at hava framsýningar á øðrum støðum. Endamálið er at sýna fram bilarnar. Kia hevur eina stóra vøruskrá við nógvum ymiskum modellum, og her kunnu fólk síggja og royna bilarnar, samstundis sum tey fáa eitt gott tilboð frá okkum, sigur Vinjard Johansen, sølustjóri hjá Bilrøkt.


text:
Richard Anderson TrioBook now
Richard er sera vælumtóktur bassspælari og hevur spælt við nógvum norðurlendskum og internationalum tónleikarum. Hann hevur røtur í føroyum, og spælt her nakrar ferðir. Richard hevur millumannað eina íslendska trio og fleiri útgávur aftan fyri seg. Nú kemur hann aftur til klettarnar og kemur at spæla í Blábar, saman við føroyskum tónleikarum. Vit fara at hoyra amerikanskar standards og eisini onkur original løg. Vælkomin 🙂
Richard Anderson (bass)
Pauli Reinert Poulsen (gittar)
Rógvi á Rógvu (trummur)
Entré 70,-
Address
Blábar
Niels Finsensgøta 23
100 Tórshavn
Tórshavn (capital)
ContactWebsite
(+298) 222255
blabar@email.fo


text:
137 lið til FK-Cup í Havn um vikuskiftið
Um vikuskiftið bjóðar Fleyr vælkomin til árligu FK-Cup kappingina fyri yngri deildirnar, har allir teir ungu og evnaríku flogbóltsspælararnir og flogbørnini í Føroyum sleppa at royna seg.
Í ár er luttøkan metstór, har 137 lið úr øllum 9 flogbóltsfeløgunum í Føroyum, eru meldað til kappingina. Kappast verður frá fríggjakvøldinum til sunnudagin. Talan er um nógvar ymsar aldursbólkar, ið fara at kappast, heilt frá flogbørnum til unglingar.
Nógv stendur uppá spæl, tí hvør vinnari av kappingini hevur tryggjað sær annað plássið í steypafinaluni, ið verður í februar.
Í ár verður spælt í Gundadalshøllini og Høllini á Hálsi, har tað kunnu vera heili 10 dystir í senn, tá flogbørn spæla, nú Høllin á Hálsi er blivin somikið stór. Hetta hevur eisini við sær, at tað ikki verður neyðugt at kappast í nógvum ymsum hallum.
Sostatt er lagt upp til eitt spennandi vikuskifti, sum undarfarin ár hevur havt nógv gott flogbóltsspæl at bjóða uppá, og góðan stemning í høllini, millum bæði leikarar og foreldur.
Tað er Flogbóltsfelagið Fleyr, í samstarvi við Føroya Keypsamtøku, ið skipar fyri kappingini.


text:
Føroyar hevur mist ein av sínum mest gávaðu synum og mítt yrkisøkið, samskiftisvinnan, hevur mist ein av okkara størstu, tað er kenslan, ið eg siti eftir við, nú boðini um deyðan hjá Petur Slyne eru sodnaði nakað.
Tað var ein stórur skelkur, tá eg í einum barnaføðingardegi í gjár frætti andlátið. Fyrsti tankin var, at tað ikki kundi passa – Síðani kom tankin, at ryktini, ið eg hevði hoyrt mitt í vikuni, um at Petur var sjúkur, vóru sonn, og at hetta kanska var ein misskiljing, at hann var sjúkur og ikki deyður. Men so kom hendan tunga kenslan av meiningsloysi.
Eftir at hava hoyrt ryktini mikudagin, ætlaði eg at skriva til Petur, fáa tey avváttaði, og um ikki, so bjóða at hjálpa honum við átroðkandi uppgávum, inntil hann aftur var frískur. Men eg visti ikki um eg skuldi órógva, og royndi tí at spyrja onnur, um tey høvdu frætt nakað, men eingin visti nakað.
Seinnu árini er Petur blivin kendur sum tónleikafyriskipari, og eg minnist eisini, at hann royndi seg sum tónleikara eitt stutt tíðarskeið, fyri skjótt 30 árum síðan. Sum ein av høvuðsmonnunum handan Voxbotn setti hann lív í nógvar túsund føroyingar so seint sum síðsta vikuskiftið, og um tvær vikur er aftur eitt tónleikashow á skránni, ið hann hevur staðið fyri, tá Tórsfest verður í miðbýnum í Havn, eins og vit øll kunnu lurta eftir Voxpop, ið hann eisini stovnaði, millum tiltøkini.
Eg havi altíð vita av Peturi, frá barnaárunum, hann var tvey ár eldri enn eg. Saman við Suna Reinert og øðrum, var hann ein av hesum, sum ein ungur hip hoppari og taggari í Havn sá upp til.
85 dystir fyri besta liðið hjá HB legði man eisini merki til, hóast nógvir av hesum vóru, meðan eg búði í Danmark.
Eg og Petur hava arbeitt saman í fleiri umførum, og fakliga hava vit matchað sera væl. Faktiskt hevur tað verið ordiliga stuttligt. Fyrstu ferð vit ordiliga gjørdu nakað størri saman, var í februar 2014, tá Gudny Langaard á Vodafone setti okkum saman av enduruppfinna talutíðarkortið, nú við data.
Hugskotið var at gera selfie átakið selfie.fo júst sum selfiealdan floymdi um heimin. Saman við einum skemtara, filmaðu vit lýsingarfilmar við fartelefon og koyrdu uppá flatan humor. Hetta var eitt tað stuttligasta lýsingarátakið at gera, ið eg havi verið við til. Vit flentu nógv, ristu uppá høvdið, og hugnaðu okkum, eg, Petur og ON Jon, ið altíð var ON. Úrslitið mugu onnur døma um, men tað var stuttligt at gera.
Eftir hetta komu fleiri onnur átøk fyri Vodafone, og okkurt annað eisini. Eg slapp eisini at hjálpa til við tekstarbeiði til nøkur Voxbotn og nakrar Tórsfestir, umframt okkurt annað samstarv – tað var altíð eitt fornøjlisi at arbeiða saman við Peturi.
Petur var ófatiliga dugnaligur. Ein knasandi góður sniðgevi, góður idé maður og við sera nógvum royndum. Hetta gjørdi hann til ein tann dugnaligasta, ið eg havi arbeitt saman við. Evnini at vita, nær hann skuldi lurta og killa sínar darlingar vóru eisini góð.
Hann var eisini ótrúliga arbeiðssamur og ekstremt kvikur. Eg havi faktiskt ongantíð sæð nakað líknandi. Tað fall honum so nátúrligt at sniðgeva og seta upp, at tingini altíð sóu gott út, eisini um tað var sett upp í stórum skundi, og gjørdi hann sær eitt sindur størri ómak, so var tað sum oftast frálíkt.
Eg minnist einaferð, at eg ringdi niður til Mallorca, hann skuldi havt levera okkurt til Vodafone, og einki var komið fram. – Eg eri næstan liðugur, kemur um eina løtu, segði hann, og millum linjurnar skilti eg, at hann ikki var byrjaður. Men ein tíma seinni lá eitt heilt átak í mailinum.
Hetta er tað, sum royndir, dugnaskapur og góður smakur gera.
Mínir tankar eru við øllum tykkum, sita eftir.
Hvíl í friði Petur, Føroyar eru fátækari í dag.


text:
Palli
Ein av fremstu arkitektum okkara man vera J. P. Gregoriussen, sum varð føddur í Havn í apríl-mánaði 1932.
Umframt rúgvismikla avrikið sum arkitektur hevur Palli eisini givið út fleiri bøkur - ferðafrásagnir við egnum tekningum, bøkur við tekningum úr gomlu Havnini, stórverkið við uppmátingum, tekningum og frásagnum um tær eldru føroysku kirkjurnar og til seinast bókina um teir gomlu prestagarðarnar.
Nú kom so løtan at gera eina bók um Palla sjálvan.
Bókin er í tveimum táttum, sum ganga lið um lið gjøgnum alla bókina.
Annar er ævisøga hansara, fyrst og fremst bygd á tær samrøðurnar, hann hevði við Jógvan Arge í útvarpinum fyri nøkrum árum síðan, pyntaðar og kryddaðar við myndum og tekningum, sum lýsa søgurnar, støðini og fólkini, ið verða umrødd. Palli er tikin úr leiki sum frásøgumaður, minnið er gott og upplivingarnar nógvar.
Hin er eru tær bestu av teimum nógvu byggiverkætlanum og bókaútgávunum, hann hevur verið partur av. Palli varð liðugur á Kongaliga Listaskúlanum í Keypmannahavn í 1960, og síðani tá hevur hann arbeitt sum arkitektur. Tað ger hann framvegis, hóast skjótt 88 ára gamal. Hugflogið er ríkt, og ofta kemur hann við hugskotum, sum ongin frammanundan hevur hugsað um.
---
Orð og tónar LIVE 23/04/2020: Hannis Egholm og Albert Isfeldt, arkitektar, práta um bókina. Tónleikinum stendur Hans Ravnsfjall fyri. Reinsaríið skipaði fyri ísmb. við korona.
Keypir tú fyri meira enn kr 500 verður vøran flýggjað tær ókeypis við dyrnar!
Tænastan er fyri vørur, sum verða sendar innanlands.


text:
Metal Maritime í samráðingum við DFDS
Fyribils rutustongsulin á fleiri ferjurutum, millum annað Keypmannahavn-Oslo, fær álvarsligar avleiðingar fyri starvsfólkini á hesum farleiðum. Metal Maritime er í løtuni í tøttum samráðingum við DFDS um at avmarka avleiðingar mest møguligt.
“Hetta er ein kreppustøða, sum eingin kundi gita um fyri bara fáum døgum síðani, og vit eru í tøttum dialogi við reiðaríið fyri at finna góðar loysnir,” sigur Ole Philipsen, formaður í Metal Maritime.
“Øll starvsfólk og fólk, sum eru ávirkað, fáa beinleiðis kunning umborð mánadagin, tá eg vænti at fleiri kunningarfundir verða hildnir umborð á skipunum. Í løtuni ber ikki til at koma við fleiri smálutum, tí fleiri loysnir verða umhugsaðar, sigur Ole Philipsen.
DFDS harmast støðuna, eisini tann ótryggleika, starvsfólkini kenna av hesum, tí tað ikki enn er greitt, hvørjar avleiðingarnar verða.
Kelda: Maritime Danmark


text:
Tá Fíggjarnevndin 14 desember læt Løgtinginum álitið fyri fíggjarlógina 2019, varð skotið upp at játta Føroyingafelagnum, Álaborg, fíggjarligan stuðul áljóðandi 100.000 kr.
Nevndin í Álaborg hevur síðani apríl 2017 arbeitt við at fáa felagið á fíggjarlógina eins og Føroyahúsið í Keypmannahavn og føroyingafelagið Aarhus. Hetta arbeiðið bleiv styrkt í september 2018, tá ein arbeiðsbólkur undir nevndini varð settur á stovn. Úrslitið frá hesum heldur drúgva arbeiðið er, at Álaborg nú er í uppskoti til at koma á fíggjarlógina, skrivar felagið á heimasíðuni. Tó ger felagið vart við, at onnur og triðja viðgerð av fíggjarlógini skulu samtykkjast, áðrenn málið er rokkið.
Hetta álitið ger tað sera spennandi hjá føroyingum í Aalborg at fylgja við viðgerðini av fíggjarlógini 2019


text:
Fróðskaparrit - 01.01.1981, Blaðsíða 226
234 Sambandið føroyinga og útlendinga rnillum
landinum uttan í samráð við yvirvaldið — ta seinastu tíðina við
amtmannin (Nolsøe 1955). At føroyingar kortini hava ferðast —
uttan loyvi — við útlendskum skipum, man lítil ivingur vera í. í
1631 fær funningsmaður bót, tí at hann var farin til Bretlands at
vitja konubróður sín, sum búði har. Slíkt bar tó helst bara til hjá
heldur ókendum fólkum. Lucasi Debes eydnaðist ikki í 1671 at sleppa
av landinum við hálendskum skipi, sum lá á Havnarvág á leið til
Hálands. I 1698 er Niels Zachariasen av Eiði staddur í Keypmanna-
havn, tá ið hann verður formaður á vaktarskipinum »Justitia«. Tá
ið Hvalvíkingar og skiparin Hansen søkja um skip í 1791, eru teir
staddir í Keypmannahavn. 1 1806 fer Jákup í Toftum við Nólsoyar-
Pálli at ferðast til Keypmannahavnar — hann sigur tað bara vera
stuttleikaferð, har hann á hvørjum degi gekk og spákaði í býnum.
Díðrikur á Skarvanesi — ein heilt ókendur 26 ára gamalur kollfirð-
ingur — fer á sumri 1828 til Keypmannahavnar í ókendum ørindum
(Joensen 1970). So meinbogarnir fyri at ferðast hava tá valla verið
stórir, áttu fólk fyri farseðil og innivist. 1 1847 eru tveir Eiðismenn
staddir í Keypmannahavn at keypa jaktina »Neptunus«. Og seinri
(1852) hava teir á ferð til Hull ferðafólk við sær. Hetta eru bara
dømi. Tættar hava ferðingarnar valla verið hjá vanligum fólki. (Men
nógv høvdu vit fingið at vita um hetta, vórðu »Extract af udfær-
digede Rejsepas ved Landfogden paa Færøe« miðvíst kannað. Mær
vitandi er tílíkt arbeiði ongantíð gjørt).
Fólkaflyting.
Av stórum týdningi hevði tað verið at fingið gjørt sær eina mynd
av, hvussu munandi innflytingin av fremmandum fólki til Føroya
hevur verið frá elstu tíðum (her verður ikki hugsað um beinleiðis
landnám). Men tað man vera torført og tykist enn ikki at vera gjørt.
Her verður hugsað um fólk, sum higar komu í onkrum ørindum,
fingu starv og annaðhvørt búsettust ella fóru av stað aftur, tá ið ein
tíð var umliðin. Eisini er tað av týdningi at fáa ið hvussu er ein
hóma av, hvussu nógv fólk úr Føroym eru flutt burtur (at læra,
ganga í skúla, lesa ella tæna), langt ella stutt tíðarskeið, men sum
eru afturkomin at búgva.
Fútar (og vetrarfútar), vita vit, ferðaðust á hvørjum ári. Teir vóru mest dansk-
ir, og løgdu, fleiri teirra, frillubørn eftir seg. Teir hægru menninir við handilin vóru


text:
Fríggjadagin undraðist eg á frávikið í hagtølunum á Vevlistanum hjá Klikk.fo og Vevmátingarlistanum hjá Gallup. Well ein nýggj vika og nýggj undran. Hagtølini fyri portal.fo og alt hitt eru enn líka ymisk á báðum listum, men nýtt er, at heimasíðan vev.fo opinbart er Føroya trið mest vitjaða heimasíða sambært Vevlistanum hjá Klikk.fo, og sambært hesum lista er hon næst ovast á listanum, um vit hyggja at vístum síðum, við 551.553 vístum síðum. Ella einari prosentvísari framgongd á 65.796,4%.
Vev.fo er ein síða, ið eg haldi meg hava hoyrt um onkuntíð áður, og sum eg eftir at hava sæð vevlistan havi vitja. Tað er Portal.fo biðilin, Knassar, ið eigur vev.fo. Hóast hon grafiskt sær nokkso grátilig út, so hevur hon feeds frá øðrum síðum, ið Knassar hava latið skipan til, sosum Norðlýsið, Kristin.fo, Skipini.fo og Trip.fo, umframt, at har eru Pokertíðindi og okkurt annað. Men, at 32.176 fólk skuldu havt vitja síðuna í síðstu viku, tað ljóðar heilt vilt.
Well, eg undrist víðari, til eg aftur síggi nýggj hagtøl, sum maðurin segði, livst so spyrst.
Fyrru greinina um føroysku vevhagtølini finna tit her


text:
Kelda. Umhvørvisstovan
Hvat er jarðhiti?
Jarðhitin, vit nýta til upphiting, er í veruleikanum sólarhiti. Tá sólin skínur, hitar hon lendið langt niður. Hitin har niðri er rættiliga javnur alt árið. Á 200 metra dýpi er hitin eini 12 hitastig. Fyri at fáa fatur á hitanum verður eitt djúpt hol (200-300 m) borað. Ein lokað slanga við vætu, sum stendur í sambandi við hitapumpuna, verður løgd niður í holið. Vætan verður hitað av jørðini og sirkulerað uppaftur og inn í hitapumpuna. Hitapumputøknin nýtir hita úr vætuni og streym (frá SEV) at hita vatnið, sum skal sendast gjøgnum hitaskipanina inni.
1 Hugsa um fígging
Kostnaðurin fyri eina jarðhitaskipan til eini miðalstór hús liggur um 120.000-140.000 kr. pluss meirvirðisgjald. Minst til, at mvg’ið fært tú aftur. Roknistykkið fyri nýtslu sveiggjar sjálvandi við prísunum á olju og streymi, men við oljuprísinum higartil í 2020 vil ein tummilfingraregla vera, at gjaldið fyri streym hvønn mánaða er umleið 50-60 prosent av tí, ein rindar fyri somu upphiting við olju. Ein serligur avsláttur upp á streym til hitapumpur fæst frá SEV. Meir um tað seinni. At fíggja íløguna til hitapumpuna kanst tú til dømis hækka húsalánið, ella fáa eitt serstakt orkulán frá peningastovnunum, sum í løtuni liggur millum 2,25 og 2,50 % í rentu.
2 Finn veitarar
Undir hesi grein finnur tú eitt yvirlit yvir góðkendar veitarar av orkuskipanum. Spyr nakrar veitarar um teirra tilboð, bið teir koma og hyggja at húsunum og umstøðunum og meta um kostnað. Vit hava sett brunnborifeløgini á eisini – veitarin hevur kanska eitt felag, hann samstarvar við, men tú kanst sjálvandi velja.
3 Vel veitara og hitapumpu
Tryggja tær, at veitarin, tú velur, er góðkendur hitapumpuinnleggjari, og at hitapumpan, tú keypir, er góðkend. Spyr veitaran, og ivast tú, so spyr á Umhvørvisstovuni. Hetta hevur týdning, tá tú skalt hava meirvirðisgjald afturrindað og fyri at fáa serliga streymprísin frá SEV. Út frá orkutørvinum í húsinum – stødd á húsum og bjálvingarstigi - roknar innleggjarin, hvussu djúpt boriholið skal vera og stødd á hitapumpu. Tað ber til at fáa sær jarðhita bæði til hús við gólvhita og til hús við radiatorum.
4 Bið um loyvi at bora
Tá ið tú hevur valt tær ein veitara, skalt tú senda umsókn um loyvi at bora fyri jarðhita til kommununa. Tú finnur umsóknarskjalið á heimasíðuni hjá Umhvørvisstovuni her.
Innleggjarin og brunnborin skulu báðir fylla hvør sín part av umsóknarblaðnum út. So er klárt at lata kommununi umsóknina.
5 Bora og set til
Tá ið tú hevur fingið loyvið frá kommununi, kann brunnborin bora fyri jarðhita, og hitapumpu innleggjarin seta hitapumpuna upp og binda hana í elskipanina. Tað tekur 1-2 arbeiðsdagar at bora eitt jarðhitahol og 2-4 dagar at seta hitapumpuskipanina til.
6 Fá mvg’ið aftur
Tá ið arbeiðið er gjørt og rokningarnar eru goldnar, ber til at fáa mvg’ið endurgoldið. Minst til, at tað er bert fyri hitapumpuna og tað, ið er beinleiðis neyðugt fyri at hon kann taka orku úr jørðini, ein fær mvg aftur. Tað ber ikki til at taka aðrar umleggingar, so sum nýggja el-talvu ella stoypiarbeiði við.
Oyðublaðið til hetta finnur tú her, hjá taks.fo.
Útfyll skjalið. Legg avrit av rokningum og kvittanir fyri goldnar útreiðslur við umsóknini.
Send alt til, nei, ikki TAKS, men til Umhvørvisstovuna, us@us.fo. Tá ið umsókn og skjøl eru eftirkannað, sendur Umhvørvisstovan tey til TAKS til endaliga avgreiðslu og tú fært mvg’ið útgoldið haðani. Freistin er 31. mars 2021.
7 Fá bíligari streym til hitapumpuna
SEV hevur gjørt tað møguligt at fáa bíligari streym til hitapumpuna. Treytin er tó, at hon er góðkend. Bið elinnleggjaran, sum bindur hitaskipanina í elmálaran, fáa eina váttan frá Umhvørvisstovuni, at hitapumpan er góðkend. Fyri at tað skal bera til hjá SEV at avrokna elnýtsluna til hitapumpuna, er neyðugt við einum serstøkum elmálara (minst til – tú fært ikki mvg aftur fyri hendan). Prísurin fyri streym til hitapumpur er 1 króna og 45 oyru fyri kilowatt-tíman. Vanligur prísur er 1 króna og 95 oyru fyri hvønn kWt. Prísirnir eru við mvg.
Góðkendir innleggjarar til hitapumpuskipanir:


text:
Seinastu dagarnar hevur COVID-19-smittan aftur breitt seg í føroyska samfelagnum. Hetta hevur við sær, at umleið…
Tag: Elsebeth Mercedis Gunnleygsdóttur
Røða í sambandi við 100 ára føðingardagin hjá Elisabeth Olsen
Røða í sambandi við 100 ára føðingardagin hjá Elisabeth Olsen
Elsebeth Mercedis Gunnleygsdóttur helt røðu, tá Tinghúsið í Klaksvík læt upp
Í dag var móttøka fyri innbodnum, nú Tinghúsið læt upp í Klaksvík. Elsebeth Mercedis Gunnleygsdóttur, landsstýriskvinna,…
Søguligur dagur – lógin um almannatrygd og tænastur samtykt
Eitt samt løgting samtykti upspskotið hjá Elsebeth Mercedis Gunnleygsdóttur, landsstýriskvinnu í almannamálum, um almennatrygd og tænastur.…
Lóg um almannatrygd og tænastur einmælt samtykt
Løgtingið hevur í dag einmælt samtykt lóg um almannatrygd og tænastur, sum landsstýriskvinnan í almannamálum hevur…
Elsebeth Mercedis Gunnleygsdóttur, landsstýriskvinna, røddi um endurskoðanina av eldraøkinum
Í sambandi við altjóða sjúkrarøktardagin, sum varð hildin í frástøðu í Smæruni í Havn í dag,…
Gerandisdagurin á almannaøkinum gerst meira vanligur aftur
Øll í Føroyum hava verið rakt av koronasmittuni. Men nøkur eru harðari rakt enn onnur –…
Fólkapensjonistar sjúkradagpening og ískoyti fyri lønarmiss
“Við hesum vilja vit eisini hjálpa teimum, sum ikki vórðu umfatað av fyrra hjálparpakkanum,” sigur Elsebeth…
Føðingardagsheilsan til Almannaverkið
Í dag fyllir ein av týdningarmestu stovnum í landinum 45 ár. Tað var týsdagin, 1. apríl…
Vit skulu eggja pápum til at taka størri part av barnsburðarfarloyvinum
Hetta segði Elsebeth Mercedis Gunnleygsdóttur, landsstýriskvinna í javnstøðumálum, millum annað í sofakjaki í Mentanarhúsinum í Fuglafirði…


text:
Spania fer at geva eykaleikarunum møguleikan
Spanskir miðlar meta, at Spania fer at geva nógvum eykaleikarum møguleikan í dystinum móti Føroyum sunnukvøldið.
Marca skrivar í dag, at seks av sjey útileikarum, sum ikki spældu móti Rumenia hóskvøldið, møguliga byrja inni móti Føroyum. Talan er um Dani Carvajal, Jose Gaya, Rodri, Thiago, Dani Parejo og Suso. Marca skrivar, at Spania sá útidystin móti Rumenia sum stóru avbjóðingina, meðan dysturin móti Føroyum væntast at blíva munandi lættari.
Dysturin móti Spania byrjar sunnukvøldið kl. 19.45 føroyska tíð.


text:
Katrin takkar fyri seg
Eftir fimm ár sum forkvinna í Veltuni, leggur Katrin nú frá sær.
Katrin var við til at stovna Veltuna fyri fimm árum síðani, millum annað við tí endamáli at økja um grønmetisframleiðsluna í Føroyum.
Tað er ikki manglandi áhugi fyri arbeiðinum hjá Veltuni, sum ger at hon nú leggur frá sær.
Katrin flutti síðsta summar til Havnar, og hevur tí ikki verið partur av dagliga arbeiðinum í Veltuni hetta síðsta hálva árið. "Tað er einki at ivast í at Veltan eigur at hava ein formann ella forkvinnu, sum er til staðar í oynni," sigur Katrin.
"Eg trúgvi enn sum áður uppá, at vit eiga at framleiða nógv meira av okkara egna mati í Føroyum, á góðu royndir okkara í Veltuni, og á møguleikarnar fyri at byggja víðari upp á okkara grundsjónarmið. Veltan er framvegis einsamøll tann týdningarmiklasti grundarsteinurin, hon hevur verið síðani 2015. Og tí má hon hava eina nevnd, sum er til staðar og tryggjar henni lív og møguleikar."
"Eg fari at takka tykkum øllum fyri stóru, stóru upplivingina, vit hava havt saman hesi fimm árini í Veltuni. Óteljandi góðar løtur, avbjóðingar og nýggir, djarvir tankar." Sigur Katrin at enda.


text:
- 16 august 2015
Erling í Nýggjustovu, Hilmar á Teigunum, Neli í Gortru, Símun hjá Sigurdi, Jóhan Hendrik á Skipinum og Sofus Nielsen.
Nú fara vit aftur til byrjanina: Gjómaður hevði stevnt limum og alskyns áhugaðum til arbeiðis henda sjáldsama vakra leygarmorgunin. Uppgávurnar vóru tvær: at fáa ljósini at lýsa í Gjónni og at fáa laðað opnahjallarnar Niðri í Geil uppaftur. Manningin var góð og stór - eini 30/40 fólk, tá avtornaði - frá unglingaárum til ellisár. Jú, 80 ára gamli Erling í Nýggjustovu var nokk "ellisforseti", men tað sást ikki á honum. Sjálvur hoyrdi eg til ljósbólkin, men satt at siga var eg mest eymur í fremstafingri eftir lokið verk, tí hann (fremstifingur) er virknasti likamslutur, tá um myndatøku ræður. Hjá "ljósbólkinum" ráddi um at fáa teir seinastu kaðlarnar drignar í gjøgnum rørini og fáa tyrvt alt væl og virðiliga. Dentur varð lagdur á at ganga væl frá tí heila, og í tí sambandi kann nevnast, at stórur ómakur er gjørdur við at seta sjálv ljósini so óásýnlig pláss sum møguligt. Teir kønu - elmenn og teldumenn - bundu træðrirnar saman. Har vóru eisini umboð fyri Toymismenning, og ein klintrari frá Nax (Hans Mikkelsen eitur hann) hekk í berginum, har ringast var at koma framat, so tað heila var í góðum hondum. Kaffi og kakur stóðu á Jolluni og Niðri í Geil, so har var felags drekkamuður, og fleiri gjørdu sær eisini avstingara til kaffikannurnar, sum tað leið út á dagin. Um trý/fýra tíðina var alt tað "grova" arbeiðið á Gjónni liðugt, men teir kønu blivu sitandi við høvdinum inni í tí gráa kassanum - tí tøkniliga heilanum - úti á Úttru. Putlið - tað at fáa alt at rigga - hevur samanlagt tikið sera nógva tíð. Hans á Skipinum, formaður í Gjómanni, hevur - saman við hjálparfólki - hesar seinastu vikurnar miðvíst arbeitt fram ímóti, at alt kundi gerast liðugt nú leygardagin, og tað eydnaðist so sera væl. Tað eru næmingar og lærarar á Tórshavnar Tekniska Skúla, ið hava gjørt tað tøkniliga arbeiðið, og í tí sambandi hava teir havt sínar ráðgevarar, m.a. okkara kenda listarmann Trónd Patursson, úr Kirkjubø.
Óli Andrias á Rætt, Sofus hjá Oddvør, Símun hjá Sigurdi, Pætur í Ólastovu, Erling í Nýggjustovu og Heri Niðri í Geil.
So var tað opnahjallarnir. Her var ein rúgva av fólki - blandað saman við góðum laðarum. Tey, ið ikki laðaðu hjallar, samlaðu grót, ruddaðu og laðaðu ein fittan vegg út ímóti Ánni. Dagsins setningur var at fáa grótarbeiðið liðugt, og tað eydnaðist til fulnar, so nú standa teir tríggir opnahjallarnir so fittir og bíða eftir yvirtromum. Tilfarið er tókt, men hetta krevur handverkarar og nakrar hondlangarar at halda í. Kaffi og køkur stóðu allan dagin undir Geilarskjøldrinum, so har var lag á manni at hoykja seg niðurat við einum uggara. Tann niðasta hjallin átti Hoygarðurin - tann mittasta Jógvansstova - og tann heimasta átti Nýggjustova. Slíkir dagar plaga at enda við grilling, og soleiðis var eisini hesaferð. Um sekstíðina var klárt at borda Niðri í Geil, og var hetta ein hugnalig løta, tí tað var so gott veður - nógv fólk - eisini fremmand - so fleiri sótu bara har fyri kvøldið í góðveðrinum og nutu fjallaroðan á Tyrli.
Eftir hesar fáu reglur eru vit so aftur við byrjanina: leygarkvøldið 15.08.15. Ljósspælið í Gjónni er roynt og fekk gott ummæli frá fólki, hóast byrjanartrupulleikar argaðu eitt sindur. Gjómaður segði frá, at 18.09.15 - í sambandi við ta árligu mentanarvikuna - verða ljósini alment tikin í nýtslu, og til ta tíð verða tey tøkniligu brekini rættað. Gjómaður bað meg takka fyri dyggan stuðul, og tann tøkkin sæst her.


text:
Gongur tú í skúlabólki, forskúla ella ert tú farin í skúla? So er Píkasjey heilt víst eitt blað fyri teg.
Í blaðnum kanst tú lesa um ymisk dýr og nógv annað spennandi og stuttligt. Vit práta eisini við børn um ymiskt, sum tey gera. Og so eru søgur, ítriv og nógvar uppgávur bara til tín at hugna tær við.
Í STROK kanst tú lesa um alt frá vinarlagi og kærleika til ítrótt, tíðindi, søgur, kelidjór, plantur, mat, ítriv, og skemtisøgur. Her er pláss fyri øllum, stórum sum smáum: Hvussu verður olja gjørd? Nær verður man forelskaður? Hví geispa vit? Hugskotini eru nógv, og eisini frá tykkum lesarum.
Í fleiri enn 60 ár hevur barnablaðið STROK verið ein góður vinur hjá børnum og ungum – og soleiðis verður eisini í framtíðini!


text:
Í gjár royndu vit fyri fyrstu ferð at hava online-bingo. Vit høvdu ikki roynt hetta áður, so nógv arbeiði fór í fyrireikingarpartin, fyri at tað skuldi eydnast so væl sum gjørligt.
Sigast má, at hetta eydnaðist sera væl. Afturmeldingarnar hava verið góðar – vertirnir stóðu seg framúr væl og tøknin riggaði sum hon skuldi. Ikki tí, okkurt kann altíð gerast betur. Serliga støddin á plátunum var ein avbjóðing, tí bingobrikkar passaðu ikki á tølini. Hendan partin hava vit nú loyst og bingobrikkar passa nú á.
Onkur ringdi eisini um 2 rekkjur, tá bingo var og tí hava vit nú gjørt tað soleiðis, at tað kemur at standa á skerminum, hvat vit spæla um. Um vit t.d. spæla um tvær rekkjur á somu plátu, so stendur “Vit spæla um 2 rekkjur” á skerminum.
Stuðulin lokalt hevur ongantíð manglað hjá TB, men tað var serliga stuttligt at síggja at fólk spældu TB-bingo kring alt landið. Ringt varð millum annað inn úr Klaksvík, Hvalvík og Havnini, og er tað sera hugaligt hjá okkum.
Vit kasta okkum tí út í enn eitt bingo og verður tað komandi sunnudag, 26. apríl, kl. 16:00. Vit hava broytt tíðina til kl. 16, tí so órógva vit ikki nátturðar og tíðindini hjá fólki. Vit spæla framvegis 5 spøl og vinningarnir eru framvegis gávukort á 250,- , 350,- og 600,-, til útvaldir føroyskir matvøruhandlar.
Høvuðsvinningin kunngera vit ónsdagin 22. apríl og verður tað Bærendsen Teknik / El-Handilin, ið er ein trúgvur TB-stuðul, ið letur vinningin.
Drigið verður eisini ímillum seldu pláturnar. Vinningurin hesaferð er ein frá Bærendsen Teknik – EL Handilin.
Kostnaðurin fyri pláturnar er 60,- fyri eitt ark við 6 plátum á, ella 100,- fyri 2 ørk (12 plátur).
Til ber longu nú at bíleggja sær plátur. Hetta gert tú við at gera eina bankaflyting á konto 9181-1694903 hjá TB og síðan senda eina kvittan, saman við navni og telefonnummari, til 1892bingo@gmail.com. Tú fært síðan pláturnar sendar til tína teldupost adressu og kanst tú so prenta pláturnar út.
Er onkur, ið ynskir at fáa pláturnar prentaðar út fyri seg, letur hetta seg eisini gera, men einans í Suðuroynni og í seinasta lagi kl. 20:00 kvøldið fyri bingo. Online ber til at keypa plátur upp til hálvan tíma áðrenn bingo byrjar.
Vit senda beinleiðis her frá YouTube-rásini hjá Tvøroyrar Bóltfelag (Trýst her). Live-leinkið sæst fyrst tá sendingin fer í gongd, tí er týdningarmikið at endurinnlesa (uppdatera) síðuna, um tú kemur inn á síðuna áðrenn leinkið er sjónligt. Vit leggja annars live-leinkið út her á síðuni umframt á Facebook-bólkinum hjá Tvøroyrar Bóltfelag, beinanvegin tað er tøkt.
Vit síggjast sunnudagin kl 16:00!


text:
Eingin ivi er um, at H71 hevði meira brúk fyri einum sigri, enn VÍF í landskappingardystinum í Vestmanna sunnudagin. H71 hevði meira at stríðast fyri. Skal liðið í finaluna, mugu dystir vinnast móti onkrum av toppliðunum. Ein av hesum møguleikum var sunnudagin, og heilt ómøguligt skuldi tað ikki verið hjá hoyvíkingum. Mangan hava teir gott tak á vestmenningum. Eisini vistu hoyvíkingar, at hóast VÍF liggur á odda, so kann liðið vera sárbært ein ringan dag.
Vestmenningar hugsa mest um finaludystin leygardagin og tí var tað kanska ikki so lætt at seta seg upp til ein landskappingardyst, sum er klíptur innímillum eina hálvfinalu og finalu. Serliga óheppið kundi tað gerast, um menn fingu skaða og vórðu darvaðir til finaluna.
VÍF byrjaði væl og legði seg á odda 3-0. H71 kom kortini fyri seg og royndi at halda seg inni í dystinum. Og hóast VÍF var á odda allan dystin, var munurin onkuntíð bara eitt og tvey mál.
Serliga fram móti miðjan seinna hálvleik gjørdi H71 eitt gott hál og kom upp á 16-15 og 17-16. Men so loysnaði hjá VÍF, sum eftir átta minuttum reyk avstað upp á 22-16.
“Vit høvdu nøkulunda tamarhald á dystinum, men ikki heilt. Vit gjørdu onkrar skiftingar, og so koyrdi tað aftur. Júst sum teir vóru við at fáa fatur á okkum í øðrum hálvleiki, gjørdu teir nakrar feilir og so var leyst og liðugt,” sigur Ingi Olsen, venjari. Hann heldur, at møguliga hugsaðu onkrir leikarar í so nógv um finaludystin leygardagin. Men Ingi Olsen heldur, at avrikið móti H71 hóast alt var góðkent.
Endaliga støðan gjørdist 25-19. Filip Jojic skeyt 8 mál, Agnar Joensen, Sjúrður Olsen og Andrias Eriksen skutu 3 mál hvør og Áki Egilsnes, Mads Eriksen, Hanus Christophersen og Sjúrður Nielsen skutu hvør síni 2 mál.
Mynd: Jens Kr. Vang


text:
Menninir hjá VÍF taptu leygarkvøldið móti KÍF og kvinnurnar vunnu sunnudagin móti VB. Tað er sostatt ótætt millum góðar gular dagar í Vestmanna, men vit kunnu fegnast um sigurin í Vági, tí tann dysturin hevði størri týdning, hyggja vit at stigatalvunum.
Menninir taptu fyri einum sera uppsettum KÍF-liðið. Kollfirðingar viðgingu sjálvir, at tað var málið um Nicklas Selvig, sum setti eld í teir. Teir vildu prógva, at tað bar til at vinna á einum av oddaliðunum, hóast teir høvdu mist ein av lyklaspælarunum.
Tað vistu vestmenningar. Teir vistu, at KÍF fór at seta øll segl á liðið í hesum dystinum, men tað var ivaleyst ikki líka lætt at seta VÍF-leikararnar upp, tí hjá teimum var forteknið øvut. Tað vísti seg eisini tíverri at vera soleiðis, at tað liðið, sum hevði størri vilja at vinna dystin, vann. Og tað skal eingin ivi vera um, at tað betra liðið fór avstað við teimum tveimum stigunum.
Verjan hjá VÍF skuldi verið styrkt henda dystin, hildu vit, við bæði Sámal Joensen og Heina Hanusarson í miðverjuni, men umframt vantandi viljan at vinna sum heild, so sveik verjan. At so málverjin hevði ein rættiligan off-dag gjørdi ikki støðuna betri.
Álopið hjá VÍF var gott partar av dystinum. Serliga í byrjanini riggaði tað mesta og tey flestu álopini endaðu við máli ella í onkrum førum við skotroynd, har málverjin hjá KÍF bjargaði. Vestmenningar lógu fyrstu 20 minuttirnar framman fyri við einum og tveimum málum, men tað eydnaðist ikki at sleppa leysir av grammu kollfirðingunum.
Tá so KÍF javnaði og kom framum seint í fyrra hálvleiki, virkaði tað, sum stimurin fór úr VÍF-liðinum. Sjálvt Áki Egilsnes var ov tamur og helt seg ikki framat, sum hann plagdi. Tað kunnu vit gita kemst av, at høvdið hjá honum seinastu vikuna hevur verið fult av at skula taka avgerðina um at fara til Íslands at leika ella ikki. Afturímóti fekk Filip Jojic væl betri úrtøku, enn hann hevur fingið seinastu dystirnar. Eisini Julian Olsen stóð seg sera væl í fyrra partinum av dystinum.
Mynd: jn.fo
Í seinna hálvleiki tevjaði KÍF ein sigur. Eg haldi vit kunnu siga, at teir sóu veikleikarnar í VÍF-verjuni og málverjanum og funnu tey neyðugu holini inn í meskarnar hjá VÍF, og tað virkaði so ómetaliga lætt hjá teimum at fáa bóltin innum. Tá støðan var 22-17 vistu nokk øll, hvat klokkan hevði sligið. Móti endanum vaknaðu Áki og Filip. Áki skeyt fýra mál á rað og Filip trý, men tá var tað ov seint.
Tá alt hetta er sagt, so spældu kollfirðingar væl. Og tað gera leikarar, tá teir eru uppsettir. So skal eisini sigast, at hevði Niclas Simonsen havt ein miðal góðan dag og hevði verjan bara hjálpt eitt lítið sindur betur til, kundu bæði stigini eins væl farið til Vestmannar. Tíverri er hin málmaðurin hjá VÍF, Tóki Seloy, skaddur og ivasamt er, nær hann aftur er klárur. Magnus Matras royndi seg í málinum og tók okkurt skot.
Kanska skal eitt slíkt tap, sum hetta í Kollafirði, til fyri at fáa VÍF-leikararnar rættiliga at vakna. Men tað vera ikki ráð til at leggja rygg til fleiri slík tap, nú kappingin er meira enn hálvrunnin. So vónandi vera nakrar fínstillingar gjørdar og seinastu rustblettirnir sandblástir, til komandi dystin í Vestmanna 16. desember móti Neistanum.
Vit mugu ásanna, at stríðsviljin er ikki heilt tann sami, sum í flestu dystunum í fjør. Mads Eriksen gekk undan við hesum stríðsandandum í fjør og fekk hinar við sær – soleiðis sóu vit tað í øllum førum sum áskoðarar. Hanus Christophersen vísir nakað av tí sama í summum dystum, sum Mads hevði.
KÍF-VÍF 31-28 (15-14)
Niklas Simonsen, Magnus Matras, Julian Olsen 7, Sámal Joensen, Áki Egilsnes 6, Andrias Eriksen, Filip Jojic 10, Danny Brandt, Hanus Christophersen 3, Nunnu Lars Olsen 2, Heini Hanusarson og Rúni Joensen.
TVEY TÝÐANDI STIG Í VÁGI
VÍF-kvinnurnar vunnu ein góðan sigur og tvey týðandi stig sunnudagin móti VB. Hóast tað ikki hevur gingið væl hjá VB í ár, so vístu tær fyri stuttum, at tær saktans kunnu bíta frá sær. Og alt kann jú henda í VB-høllini, ikki minst eftir ein ferð hjá VÍF-kvinnunum suður við Smyrli í ringasta veðri.
Men VÍF-kvinnurnar vístu frá byrjan, at tær vildu vinna henda dystin – hóast Liljan Djurhuus ikki var við. Tíðliga í dystinum legði VÍF seg á odda, og liðið helt seg framman fyri restina av dystinum. Eitt skiftið í seinna hálvleiki var støðan 22-13 til VÍF. Men tá vestmannagentur høvdu skotið 23 mál, tóktist tað, sum at kvotan var uppi. Tær fingu einki mál næstu seks minuttirnar, og ístaðin hálaðu vágskvinnur seg heilt upp á 23-21. VÍF fekk eitt mál í seinasta løtuni til endaligu støðuna 24-21 og tvey kærkomin stig, sum kunnu fara at vísa seg at vera altavgerandi fyri finaluplássi.
Venjarin hjá VÍF, Geir Wardum, sigur, at VÍF-kvinnurnar arbeiddu sera hart í verjupartinum og VB fekk bara 12 mál teir fyrstu 50 minuttirnar av dystinum. Seinastu løtuna eksperimenteraði hann kanska í so nógv, men hann sigur, at sum heild var talan um eitt sera gott liðavrik við einum sera góðum málverja, Kristinu Griksaite.
Kvinnurnar skulu spæla mikukvøldið kl. 18.30 á Skála móti StÍF. StÍF vann í dag heldur óvæntað á Neistanum í Havn.
VB-VÍF 21-24 (9-12)
Kristina Griksaite, Viviann Petersen, Elin Maria Stórá, Rakul Joensen, Agnas Olsen 6, Brynja Rógvadóttir, Annika Poulsen 1, Beinta Sveinbjørnsdóttir 1, Marianna H. Jacobsen 9, Lív Ingdorsdóttir, Randi Virgarsdóttir, Daniella Joensen 2, Ronja Johannesen 4, Kathe Frederiksen 1 og Jórun Gudmundsen.


text:
Augsburgska trúarjáttanin er frá Luthersa døgum. Hon varð skrivað í 1530 og verður eisini nevnd “Confessio Augustana.” Játtanin varð gjørd, tí týski kongurin Karl 5. hevði biðið týskar fýrstar og býir, sum høvdu tikið undir við Martin Luther, um at greiða frá sínari trúgv. Saman við Luthers lítla katakismus lýsir augsburgska trúarjáttanin evangelisk-lutherska samleikan. Høvuðsdentur í hesum trúarjáttanum er frelsuverkið og tann kristna meinigheitin.
1.grein: Um Gud
Kirkjulið okkara læra einmælt, at avgerðin á kirkjufundinum í Nikea um einleikan í teirri guddómligu veruni og um teir tríggjar persónarnar er sonn og eigur at verða trúð uttan nakran iva. Hon snýr seg um, at tað er ein guddómlig vera, sum bæði verður nevnd og er hin ævigi Gud, uttan likam, sum ikki kann býtast sundur, við ómetaligum mátti, vísdómi og góðsku, sum skapar og heldur uppi øllum lutum, bæði sjónligum og ósjónligum. Men tó eru tað tríggir persónar, av somu veru og líka ævigir: Faðir, Sonur og Heilagur Andi. Orðið “persónur” verður nýtt í somu merking sum hjá kirkjufedrunum. Tað sipar ikki til ein part ella ein eginleika hjá nøkrum øðrum, men tað, ið er til í sjálvum sær. Tey fordøma allar ranglærur, ið hava tikið seg upp ímóti hesi grein, eitt nú manikearar, ið læra, at frá upphavi eru tveir gudar, ein góður og ein óndur. Á sama hátt fordøma tey valentinianar, árianar, eunomianar, muhammedsmenn og allar teirra líkar. Eisini fordøma tey samosatenar, bæði teir eldru og teir yngru, sum á rangan og ógudiligan hátt málbera seg um Orðið og Heilaga Andan, hóast teir halda uppá, at tað bara er ein persónur. Teir siga, at teir eru ikki tveir atskildir persónar, men at Orðið merkir tað talaða orðið, og andin er ein skapt rørsla í lutunum.
2.grein: Um arvasyndina
Somuleiðis læra tey, at eftir Ádams fall verða øll menniskju, ið gitin eru á natúrligan hátt, fødd við synd. Tað merkir: uttan gudsótta, uttan álit á Gud og við girnd. Henda arvaliga sjúka ella hetta arvaliga brek er av sonnum synd, sum framvegis fordømir og veldur teimum ævigan deyða, sum ikki verða endurfødd við dópi og heilagum anda. Tey fordøma pelagianar og aðrar, sum nokta fyri, at arvaliga brekið er synd, men halda fast við, at menniskjan kann verða rættvísgjørd fyri Gudi við sínum egna skynsama mátti. Á tann hátt minka teir um vælgerðir Krists og heiður teirra.
3.grein: Um Guds Son
Somuleiðis læra tey, at Orðið, tað er Guds Sonur, tók á seg menniskjuliga natúr í móðurlívi sælu Mariu moyar. Tí eru tvær natúrir, hin guddómliga og hin menniskjuliga, sum eru óatskiljandi sameindar í persóns-einleikanum, ein Kristus, sannur Gud og satt menniskja, føddur av Mariu moy, sum av sonnum hevur liðið, er krossfestur, deyður og jarðaður fyri at gera Faðirin sáttan við okkum og vera eitt offur ikki bara fyri arvasyndina, men eisini fyri allar syndugar gerðir menniskjanna. Hann fór niður til heljar og reis av sonnum upp triðja dagin; síðani fór hann til himmals fyri at sessast við høgru hond Faðirsins og um ævir at stýra og ráða øllum skapninginum. Og tey, ið trúgva á hann, halgar hann við at senda Heilaga Andan í hjørtu teirra. Og Andin stýrir teimum og troystar tey og ger tey livandi, og hann verjir tey ímóti djevlinum og syndarinnar makt. Hesin sami Kristus skal koma sjónligur aftur at døma livandi og deyð o.s.fr. eftir Ápostólsku trúarjáttanini.
4.grein: Um rættvísgeringina
Somuleiðis læra tey, at menniskju verða ikki rættvísgjørd fyri Gudi við egnum mátti, heiðri ella gerningum; men tey verða rættvísgjørd við trúnni fyri einki, tá ið tey trúgva, at tey verða náðað og fáa syndanna fyrigeving fyri Krists skuld, sum við deyða sínum gjørdi fulnað fyri syndir okkara. Hesa trúgv kannar Gud teimum sum rættvísi. (Rómverjabrævið 3 og 4).
5.grein: Um kirkjuliga embætið
Tí er innsett eitt embæti at læra evangeliið og býta út sakramentini, fyri at vit skulu koma til hesa trúgv. Tí at Heilagi Andin verður givin við orðinum og sakramentunum sum nýti, og – nær og hvar Gud vil – virkar hann trúnna í teimum, ið hoyra evangeliið: at Gud fyri Krists skuld, og ikki tí at vit høvdu tað uppiborið, rættvísger tey, ið trúgva, at tey fyri Krists skuld verða náðað. “Fyri at vit við trúnni skulu fáa fyrijáttan andans”, Gal. 3,14. Tey fordøma endurdoyparar og onnur, ið halda, at Heilagi Andin kemur ikki til menniskju við orðinum uttanífrá, men við teirra egnu fyrireikingum og gerningum.
6.grein: Um hitt nýggja lýdnið
Somuleiðis læra tey, at henda trúgv eigur at bera góða frukt og gera góðar gerningar, ið Gud hevur fyriskipað eftir vilja sínum, og ikki fyri at vit skulu líta á, at vit við hesum gerningum verða rættvísgjørd fyri Gudi. Tí at syndanna fyrigeving og rættvísgering fáast við trúnni, sum eisini orð Krists vátta: “Tá ið tit hava gjørt alt hetta, skulu tit siga: Vit eru ónýtir tænarar,” Luk. 17,10. Hetta sama læra eisini kirkjufedrarnir. Tí Ambrosius sigur: “Hetta hevur Gud fyriskipað, fyri at tann, ið trýr á Krist, skal vera frelstur ikki við gerningum, men við trúnni eina, við tað at hann fær syndanna fyrigeving, hóast hann ikki hevur tað uppiborið.”
7.grein: Um kirkjuna
Somuleiðis læra tey, at tað altíð fer at vera ein heilag kirkja. Men kirkjan er samfelag teirra heilagu, har evangeliið verður boðað reint, og farið verður um sakramentini á rættan hátt. Til sanna einleika kirkjunnar er tað nóg mikið at vera samd um at boða evangeliið, og hvussu farið eigur at vera um sakramentini. Tað er ikki neyðugt, at tað allar staðir eru somu mannasiðir og halgisiðir ella kirkjusiðir, ið menniskju hava fyriskipað; sum Paulus sigur: “Ein trúgv, ein dópur, ein Gud og faðir at øllum o.s.fr.” (Ef. 4,5-6).
8.grein: Hvør er kirkjan?
Hóast kirkjan í roynd og veru er samkoma teirra heilagu og satt trúgvandi, so er tó loyvt at taka við sakramentum, ið givin verða av óndum menniskjum; tí í hesum lívi eru nógvir hyklarar og ring fólk blandað uppí. Tað er í samsvari við orð Krists: “Teir skriftlærdu og fariseararnir sita á stóli Mósesar o.s.fr.”, Matt 23,2. Sakramentini og orðið eru virksom eftir fyriskipan og boði Krists, hóast tey verða givin av óndum menniskjum. Tey fordøma donatistar og teirra líkar, sum sýttu fyri, at loyvt var at brúka tænastu teirra óndu í kirkjuni, og hildu, at tænasta teirra var gagnleys og óvirksom.
9.grein: Um dópin
Um dópin læra tey, at hann er neyðugur til frelsu, og at Guds náði verður boðin í dópinum. Tí eiga børnini at verða doypt og fáa lut í Guds náði, eftir at tey í dópinum eru givin Gudi. Tey fordøma endurdoypararnar, sum vraka barnadópin og standa fast við, at børn verða frelst uttan dóp.
10.grein: Um kvøldmáltíð Harrans
Um kvøldmáltíð Harrans læra tey, at likam og blóð Harrans av sonnum eru har og verða givin teimum, ið njóta kvøldmáltíð Harrans; og teimum líkar illa tey, ið læra øðrvísi.
11.grein: Um skriftamálið
Um skriftamálið læra tey, at tað eigur at vera hildið fast við einstaklingaavloysingina, hóast tað ikki er neyðugt í skriftamálinum at rokna upp øll misbrot. Tí tað er kortini ógjørligt sambært sálminum: “Hvør kennir misbrotini?” Sl. 19,13.
12.grein: Um bótina
Um bótina læra tey, at tey, ið fallin eru eftir dópin, nær sum helst kunnu fáa fyrigeving syndanna, tá ið tey venda um, og at kirkjan eigur at geva slíkum avloysing, sum leita til bótina. Men í roynd og veru er bótin í tveimum pørtum: annar er angurin ella tann ræðsla, ið kemur á samvitskuna, tá ið syndin er viðgingin; hin er trúgvin, ið verður gitin av evangeliinum ella avloysingini, og sum trýr, at syndirnar verða fyrigivnar fyri Krists skuld, og sum uggar samvitskuna og fríar hana frá ræðsluni. Tínæst eiga at fylgja góðir gerningar sum fruktir av bótini. Tey fordøma endurdoypararnar, sum nokta fyri, at tey, ið einaferð eru rættvísgjørd, kunnu missa Heilaga Andan, og somuleiðis tey, ið halda uppá, at longu í hesum lívi fellur summum menniskjum ein slíkur fullkomileiki í lut, at tey als ikki kunnu synda. Eisini verða novatianar fordømdir, sum sýttu falnum avloysing, tá ið tey eftir dópin leitaðu til skriftamálið. Eisini tey verða vrakað, sum ikki læra, at syndanna fyrigeving fæst við trúnni, men áleggja okkum at vinna okkum náðina við fulnaðargerningum okkara.
13.grein: Um at brúka sakramentini
Um sakramentini læra tey, at tey ikki eru innsett bert fyri at verða brúkt sum frámerki millum menniskju, men heldur fyri at tey skulu vera tekin og vitnisburður um Guds vilja móti okkum, givin at vekja og festa trúnna í teimum, sum brúka tey. Sakramentini eiga tí at verða brúkt soleiðis, at trúgvin, sum trýr lyftunum, ið verða givin og sýnd við sakramentunum fær lív.
14.grein: Um kirkjuligu skipanina
Um kirkjuligu skipanina læra tey, at eingin má læra alment í kirkjuni ella fara um sakramentini, uttan hann er kallaður á rættan hátt.
15.grein: Um kirkjusiðirnar
Um kirkjusiðirnar læra tey, at teir siðir eiga at verða varðveittir, ið kunnu varðveitast uttan synd, og sum tryggja frið og gott skil í kirkjuni, so sum ávísir halgidagar, vissar hátíðir og annað hesum líkt.Tó verða menniskju mint á, at tey ikki skulu lata hetta níva samvitskuna, sum var ein slík dýrkan neyðug til frelsu. Tey verða eisini mint á, at mannasiðir, fyriskipaðir at tekkjast Gudi, at vinna sær náðina og gera fulnað fyri syndina, eru ósambæriligir við evangeliið og trúarlæruna. Tí eru lyfti og siðir viðvíkjandi mati og døgum o.s.fr., fyriskipað at vinna náðina og gera fulnað fyri syndir gagnleys og ímóti evangeliinum.
16.grein: Um samfelagsviðurskiftini
Um samfelagsviðurskiftini læra tey, at lógfestar samfelagsskipanir eru Guds góðu gerningar, at loyvt er kristnum menniskjum at sita í almennum embætum, at vera dómarar, at døma í málum eftir keisaraligum og øðrum galdandi lógum, at áseta (deyða)revsingar samsvarandi rættarreglum, at kríggjast rættvísliga, at gera hertænastu, at fáast við lógligan handilsskap, at eiga ognir, at gera eið eftir boðum frá yvirvaldinum, og at giftast. Tey fordøma endurdoypararnar, sum forbjóða kristnum menniskjum at gera hesar samfelagsligu skyldur. Tey fordøma eisini tey, sum siga, at evangeliski fullkomileikin er ikki gudsótti og trúgv, men at svíkja samfelagsligu skyldurnar, tí evangeliið lærir eina æviga rættvísi í hjartanum. Men evangeliið upploysir ikki samfelagið ella heimini, men krevur staðiliga, at tey verða varðveitt sum Guðs skipanir, og at kærleikin verður útintur í slíkum skipanum. Tí er tað neyðugt hjá kristnum menniskjum at vera yvirvaldinum og lógum tess lýðin, uttan so at tað gevur boð um at synda. Tá eiga tey at vera Gudi meir lýðin enn menniskjum. (Ápostlasøgan 5,29).
17.grein: Um Krists afturkomu til dóms
Somuleiðis læra tey, at Kristus skal koma til sjóndar við heimsins enda at døma, og at hann skal vekja upp øll tey deyðu. Teimum gudrøknu og útvaldu skal hann geva ævigt lív og áhaldandi gleði, men tey ógudiligu og djevlarnar skal hann fordøma at líða endaleysa kvøl. Tey fordøma endurdoypararnar, sum halda, at endi verður á revsingunum hjá teimum fordømdu menniskjunum og djevlunum. Tey fordøma eisini onnur, ið nú fara um við jødiskum hugsanum at undan uppreisn teirra deyðu skulu tey gudrøknu taka ræðið á heiminum, eftir at tey gudleysu allastaðni eru kúgað.
18.grein: Um hin fría viljan
Um hin fría viljan læra tey, at tann menniskjuligi viljin hevur eitt ávíst frælsi til at útinna eina samfelagsliga rættvísi og velja millum teir lutir, ið eru undirgivnir vit og skil. Men uttan Heilaga Andan er hann ikki mentur at fremja Guds rættvísi ella ta andaligu rættvísini, tí “eitt verðsligt menniskja tekur ikki ímóti tí, ið hoyrir Guds anda til”, 1. Kor. 2,14; men hon verður til í hjørtunum, tá ið tikið verður ímóti Heilaga Andanum gjøgnum orðið. Hetta sigur Augustin við eins nógvum orðum í 3. bók í Hypognosticon: “Vit viðganga, at øll menniskju hava ein frían vilja, ið ber orð fyri at hava gott skil; tó ikki so at hann uttan Gud er mentur at byrja, ella ið hvussu er, ikki at fullføra nakað av tí, ið hoyrir Gudi til, men bara gerningar, ið hoyra hesum lívi til, góðar ella ringar. Við “góðar” meini eg teir, sum stava frá tí góða í natúrini, so sum at vilja arbeiða í bønum, at vilja eta og drekka, at vilja eiga ein vin, at vilja hava klæði, at vilja byggja eini hús, at vilja giftast, at vilja halda neyt, at læra seg kynstur til ymiskt gott, stutt sagt at vilja alt gott, ið viðvíkur hesum lívi. Alt hetta verður ikki verandi uttan guddómliga stýring, tí at frá honum og við honum er tað, og var tað. Men við “ringar gerningar” meini eg slíkt, sum at vilja dýrka ein avgud, at forgera sær o.s.fr.”
19.grein: Um atvold syndarinnar
Um atvold syndarinnar læra tey, at hóast Gud skapar og uppiheldur natúrini, er tó atvold syndarinnar vilji teirra óndu, djevulsins og teirra gudleysu. Hjálpir Gud honum ikki, tá vendir hann sær frá Gudi, sum Kristus sigur: “Tá ið hann talar lygn, talar hann av sínum egna.” Jóh. 8,44.
20.grein: Um trúnna og góðar gerningar
Av órættum verða okkara menn skuldsettir fyri at forbjóða góðar gerningar. Tí bæði skriftir teirra um tey tíggju boðini, sum eru til skjals, og aðrar við sama evni vísa, at teir hava lært gagnliga um øll lívsins viðurskifti og skyldur, um hvørji lívsins viðurskifti og hvørjir gerningar, sum í einum og hvørjum kalli toknast Gudi. Áður gjørdu prædikumenn lítið av at læra um slíkt. Teir tóku bara fram barnsligar og óneyðugar gerningar, sum t.d. vissar høgtíðir, føstur, brøðraløg, pílagrímsferðir, halgimennadýrkan, rósukransar, klosturlív og tílíkt.
Hetta leggja mótstøðumenn okkara nú av eftir áminning frá okkum, og teir prædika ikki hesar óneyðugu gerningar so nógv sum áður. Teir eru eisini farnir at nevna trúnna, sum fyrr á løgnan hátt varð tagd burtur. Teir læra nú, at vit ikki einans verða rættvísgjørd av gerningum, men binda saman trúgv og gerningar og siga, at vit verða rættvísgjørd av trúgv og gerningum.
Henda læra er frægari enn hin fyrra, og hon kann veita størri ugga enn teirra gamla læra. Av tí at læran um trúnna, sum eigur ovasta sess í kirkjuni, so leingi hevur ligið í gloymsku – øll mega ásanna, at í prædikum hevur verið steintøgn um trúarinnar rættvísi, og at einans læran um gerningarnar hevur verið havd á lofti í kirkjuni – hava prædikumenn okkara ámint kirkjuliðini um trúnna á henda hátt: Í fyrsta lagi: gerningar okkara kunnu ikki gera okkum sátt við Gud ella vinna okkum fyrigeving syndanna og náðina.
Hetta fáa vit einans við trúnni, tá ið vit trúgva, at vit fyri Krists skuld verða náðað. Tí hann er settur at vera einasti millummaður og einasta loysigjald, ið ger Faðirin sáttan við okkum. Tann, sum tí lítur á, at hann kann vinna sær náðina við gerningum, hann vanvirðir gerning Krists og náði hansara. Hann søkir sær ein veg til Guðs við menniskjuligum mátti, og ikki við Kristi, hóast Kristus hevur sagt um seg sjálvan: “Eg eri vegurin, sannleikin og lívið.” Jóh. 14,6. Henda læra um trúnna verður viðgjørd allastaðni hjá Paulusi: “Tí av náði eru tit frelstir við trúgv, og tað er ikki av gerningum o.s.fr.” Ef. 2,8-9. Og eingin skal siga, at vit í spølni upphugsa eina nýggja tolking av Paulusi, tí alt hetta finna vit longu í vitnisburði fedranna.
Augustin verjir í mongum bókum náðina og trúarrættvísina móti virði gerninganna. Og ikki stórt øðrvísi lærir Ambrosius í De vocatione gentium ( um kall heidninganna) og aðrastaðni. Í De vocatione gentium tekum hann soleiðis til: “Endurloysningin við blóði Krists hevði verið vanvird, og kravið um menniskjuligar gerningar hevði ikki boygt seg fyri Guds miskunnsemi, um rættvísgeringin, sum fæst av náði, varð fingin við gerningum, ið gjørdir vóru frammanundan, so at hon ikki var gáva frá gevaranum, men løn hansara, ið arbeitt hevur.” Men hóast tey ókønu halda lítið um hesa læru, hava tó gudrøknar og óttafullar samvitskur gjørt ta sannroynd, at hon ber ríka troyst.
Tí samvitskurnar verða ikki uggaðar av gerningum, hvørjir teir so eru, men einans av trúnni, tá ið tær hava fingið vissu fyri, at tær fyri Krists skuld eru vorðnar sáttar við Gud, soleiðis sum Paulus lærir: “Rættvísgjørd av trúgv hava vit tí frið við Gud”, Róm. 5,1. Henda læra má í síni heild setast í samband við tað stríð, sum hin skelkaða samvitskan stendur í, og tað er ikki gjørligt at skilja hana uttan hetta stríð. Tí er tað lítið vert, sum tey ókønu og verðsligu halda um hana; tey halda jú, at hin kristna rættvísin er ikki øðrvísi enn hin samfelagsliga ella heimspekiliga. Áður plágaði læran um gerningar samvitskurnar, og tær fingu ongan ugga av at hoyra evangeliið. Summi rak samvitskan út í oyðimørkina ella í klostrini, tí har vónaðu tey at kunna vinna sær náðina við klosturlívinum. Onnur finna upp á aðrar gerningar fyri at vinna sær náðina og gera fulnað fyri syndir sínar.
Tí var tað alneyðugt at taka fram hesa læru um trúnna á Krist og endurnýggja hana, fyri at skelkaðum samvitskum ikki skuldi vanta uggi, men at tær skuldu vita, at náðin og fyrigeving syndanna fáast við trúnni á Krist. Eisini verða menniskju mint á, at orðið trúgv í hesum føri ikki bert merkir søguligan kunnleika; hann hava tey ógudiligu og djevulin eisini. Men tað merkir ta trúgv, ið ikki bara trýr søguni, men eisini søgunnar ávirkan, tað er hesi grein: syndanna fyrigeving, at vit við Kristi eiga náði, rættvísi og fyrigeving syndanna. Tann, ið nú veit, at hann við Kristi eigur ein miskunnsaman Faðir, hann kennir av sonnum Gud; hann veit, at Gud hevur umsorgan fyri honum, og hann ákallar hann; stutt sagt: hann er ikki uttan Gud eins og heidningarnir.
Men djevlarnir og tey ógudiligu kunnu ikki trúgva hesi grein: syndanna fyrigeving. Tí hata tey Gud, sum var hann fíggindi, ákalla hann ikki, og vænta sær einki gott frá honum. Eisini Augustin minnir á henda hátt lesaran á orðið trúgv og lærir, at í Skriftini merkir orðið trúgv ikki ein kunnleiki sum tann, ið tey ógudiligu hava, men tað merkir álit, og hetta álit troystar ræðsluslignar sálir og reisir tær upp. Umframt hetta læra okkara menn, at tað er neyðugt at gera góðar gerningar, ikki í tí treysti, at vit við teimum skulu vinna okkum náðina, men tíð tað er Guds vilji. Men fyrigeving syndanna og náðina fáa vit einans við trúnni. Og av tí at Heilagi Andin fæst við trúnni, verða nú hjørtuni endurnýggjað og fáa eitt nýtt sinnalag, so tey kunnu gera góðar gerningar.
Soleiðis sigur Ambrosius: “Trúgvin er móðir at góða viljanum og rættvísu gerðini”. Tí uttan Heilaga Andan eru menniskjuligu kreftirnar fullar av ógudiligum lystum og ov veikar at avrika gerningar, ið eru góðir fyri Guðs ásjón. Eisini eru tær í djevulsins valdi, og hann eggjar menniskjum til alskyns syndir, til ógudiligar hugsanir, til opinberar misgerðir, soleiðis sum tað er til skjals hjá heimspekingunum. Hóast teir royndu at liva sum reiðiligir menn, vóru teir tó ikki førir fyri tí, men gjørdust fongdir við mangar opinberar misgerðir. Soleiðis gongst menniskjanum í veikleika sínum, tá ið tað er uttan trúgv og uttan Heilaga Andan og við menniskjuligum mátti eina roynir at hava tamarhald á sær sjálvum. Av hesum sæst týðiliga, at tað ikki er rætt at skuldseta hesa læru fyri at forbjóða góðum gerningum; men nógv heldur eigur hon rós uppiborið, tí hon vísir, á hvønn hátt vit kunnu gera góðar gerningar. Tí uttan trúnna kann menniskjuliga natúran á ongan hátt gera teir gerningar, sum fyrsta og annað boð krevja.
Uttan trúgv ákallar hon ikki Gud, væntar sær einki frá Gudi, tolir ikki krossin, men søkir sær menniskjuliga hjálp og lítur á hana. Tá ið trúgvin og álitið á Gud eru burtur, ráða ovurhugi og menniskjuligar ráðagerðir í hjartanum. Tí hevur eisini Kristus sagt: “Uttan meg kunnu tit als einki gera,” Jóh. 15,5. Og kirkjan syngur: “Uttan títt vald er einki í menniskjanum, einki, sum er uttan skuld.”
21.grein: Um halgimennadýrkan
Um halgimennadýrkan læra tey, at tað er loyvt alment at minnast halgimenni, til tess at vit skulu taka eftir trúgv og góðu gerningum teirra samsvarandi kalli okkara, á sama hátt sum keisarin kann taka Dávid sum fyrimynd í stríðnum at reka turkarnar úr føðilandinum, tí at báðir eru kongar. Men Skriftin lærir okkum ikki at ákalla halgimenni ella at søkja okkum hjálp hjá teimum, tí einans Krist setur hon fram sum millummann, sáttargerð, høvuðsprest og talsmann. Hann eiga vit at ákalla, og hann hevur lovað at hoyra bønir okkara, og honum líkar væl hesa dýrkan, at vit ákalla hann í hvørji neyð. “Um onkur syndar, tá hava vit ein talsmann hjá Gudi o.s.fr.” 1. Jóh. 2,1. Hetta er í stórum høvuðsinnihaldið í læru okkara, og sum tað sæst, er einki her, ið víkur frá Skriftini ella katólsku ella rómversku kirkjuni, soleiðis sum vit kenna hana frá kirkjufedrunum. Og eftir hesum fella tí teir ómildan dóm, ið krevja, at prædikumenn okkara verða taldir millum ranglærarar.
Øll ósemjan er um nøkur fá misbrúk, ið uttan álítandi heimild hava sníkt seg inn í kirkjurnar. Og skuldi okkurt ósambæri verið á hesum øki við, so sømdi tað seg tó biskupunum at víst ein slíkan mildleika, at teir vegna trúarjáttanina, sum vit beint nú hava lisið upp, toldu prædikumenn okkara. Tí enn ikki kirkjulógirnar eru so strangar, at tær krevja somu siðir í øllum kirkjum. Tó verður meginparturin av gomlu siðunum gjølla hildin hjá okkum.
Tað er tí ein ósonn skuldseting, at allir halgisiðir, at allar gamlar fyriskipanir verða avløgd í okkara kirkjum. Men alment hevur verið funnist at, hvussu ávís misbrúk hingu við vanligu kirkjusiðirnar. Og av tí at tey ikki við góðari samvitsku kundu góðtakast, eru tey lutvíst rættað. Seinni partur av Augsburgsku trúarjáttanini (grein 22-28) Seinni partur av Augsburgsku trúarjáttanini (grein 22-28) hevur høvuðsyvirskriftina: “Greinar, har tey misbrúk verða viðgjørd, ið broytt eru.” Hesar greinar eru um siðir og siðvenjur, ið høvdu tikið seg upp í kirkjuni. Augsburgska trúarjáttanin í fullari longd saman við hinum trúarjáttanunum standa í bókini “Trúarjáttan føroysku fólkakirkjunnar,” ið Hans Jacob Joensen fyrrv. biskupur týddi og forlagið Føroyskt kirkjumál gav út ár 2000. Niðanfyri eru nøkur brot úr hesum greinum.
22.grein: Um báðar lutirnar í sakramentinum
Báðir lutirnir í sakramentinum verða í kvøldmáltíð Harrans givnir leikfólkinum, tí at hesin siður er í samsvari við fyriskipan Harrans: “Drekkið allir harav,” Matt. 26,27. Her skipar Kristus týðiliga fyri, at øll skulu drekka av kalikinum.” ………
23.grein: Um hjúnalag prestanna …….
Tí at Guðs boð og Guds fyriskipan kann eingin menniskjulig lóg og einki lyfti seta úr gildi. Av hesum grundum læra prestarnir, at tað er loyvt teimum at giftast. ………
24.grein: Um messuna ……..
Men um nú messan einans við at verða hildin strikar út syndirnar hjá livandi og deyðum, tá fæst rættvísgeringin av gerningi messunnar, ikki av trúnni; men tað samsvarar ikki við skriftina. …….
25.grein: Um skriftamálið ……..
Men um skriftamálið læra tey, at tað ikki er neyðugt at rokna upp misbrotini, heldur ikki eiga samvitskurnar at verða plágaðar av stúran fyri, um nú øll misbrot eru nevnd. Tí tað er ógjørligt at rokna upp øll misbrot, eins og staðfest verður í sálminum: “Hvør kennir misbrotini? “Sl. 19,13 og hjá Jeremia: “Mannahjartað er rangvørgt og órannsakandi”, Jer. 17,9. Vórðu einans tær syndir fyrigivnar, ið upproknaðar verða, tá høvdu samvitskurnar ongantíð fingið frið, tí tær hvørki síggja ella minnast flestu syndirnar. …….
26.grein: Um mun á mati …….
Kirkjur okkara hava tí lært, at vit vinna okkum ikki náðina ella gera fulnað fyri syndirnar við at halda mannasiðir, og tí má eingin halda, at tílíkt siðahald er ein neyðug gudsdýrkan. …..
27.grein: Um klosturlyftini ……..
Og tað er, at ein og hvør gudsdýrkan, sum menn hava fingið í lag uttan Guds boð, og sum er útvald at útvega rættvísgering og náði uttan Guds boð, og sum er útvald at útvega rættvísgering og náði, er gudleys, sum eisini Kristus sigur: “Til einkis dýrka tey meg við mannaboðum,” Matt 15,9. ……
28.grein: Um kirkjuliga valdið ……..
Men læra ella fyriskipa teir eitthvørt, sum er ímóti evangeliinum, tá hava kirkjuliðini eini boð frá Gudi um ikki at vera lýðin. ……..


text:
Í samband við at Vágs kommuna hevur yvirtikið Páls Høll varð undan jólum søkt eftir leiðara til Páls Høll. Og nú hevur Vágs kommuna sett Jens Petur Brattalíð í starv sum leiðari í Páls Høll.
Jens Petur Brattalíð hevur síðan í oktober 2017 verið leiðari í Marghøllini í Vági. Áðrenn hetta var Jens Petur samferðsluleiðari og samferðslusamskipari á Strandfaraskipum Landsins. Jens Petur hevur eisini royndir sum hallarleiðari í Vágs Høll, umframt at hann hevur drúgvar royndir sum samskipari innan ítrótt.
Ongin ivi er um, at vit við Jens Petur Brattalíð hava fingið ein sera dugnaligan og royndan leiðara av Páls Høll, sigur Dennis Holm, borgarstjóri.


text:
Tað er ikki bara í Føroyum, at tað verða gjørdar stórar íløgur í nýggjar havnaútbyggingar í hesum tíðum. Eisini hjá grannanum fyri sunnan, Aberdeen í Skotlandi, fer fram stór útbygging og nýgerð av havnalagnum. Har eru tey í ferð við at fremja útbyggingar fyri góðar 3 mia. kr. við nýggjari havn og atløgubryggjum. Partur av hesi útbygging er ætlað nýggju vinnuni, decommissioning, sum er niður- og sundurtøka av gomlum oljupallum.
Nú um dagarnar komu 16 risastórir søkkikassar úr botongi á staðið, har hvør vigar 6000 tons. Hesir eru partur av grundarlagnum undir nýggju suðurhavnini í Aberdeen, South Harbour og eisini nevnd Nigg Bay. Ætlanin er, at nýggja havnin skal býtast upp í 14 sjálvstøðugar partar, sum fara at hava kollveltandi broytingar við sær við atliti til framtíðar havnavirksemið.
Havnaútbyggingin verður liðug í 2020 og ger havnina føra fyri at kunna taka ímóti skipum uppá 300 metrar. Ætlanin við nýggju havnini er at kunna taka ímóti skipum av ymsum slag, tvs. frálandsskipum, fiskiskipum og ferðamannaskipum. Ein partur av havnini fer so at verða brúktur til sundurtøku av gomlum oljupallum. Aftrat hesum fer havnalagið eisini at kunna hýsa útgerð og útbúnaði til oljuvirksemið sum heild í hesum økinum og í grannalagnum.
Aberdeen er elsta havnin í Bretlandi og hevur í eitt mannaminni hýst bæði fiski- og frálandsvinnuni. Leingi hevur verið trongligt í verandi havn, nakað sum føroyskir sjómenn munnu kenna alt til. Fyri ikki at missa virksemið til aðrar havnir í Skotlandi, Hetlandi og Onglandi hava myndugleikarnir í Aberdeen í fleiri ár roynt at sannføra tey, sum sita á kassanum í London og í Bruxelles, um at játta pengar til at skapa betri havnaumstøður í Aberdeen økinum. Hetta verður so eisini gjørt fyri at vera kappingarførir við stóru havnirnar í Norra og Danmark. Tað kemur helst eisini tann dagur, tá havnir í Føroyum fara at vera kappingarneyti til bæði Aberdeen og aðrar havnir har í økinum. Hetta ikki minst nú oljuvirksemið í Norðsjónum minkar, og oljufeløgini leita longur og longur vestur í hav m.a. móti Føroyum. Hetta liggur beint um hornið.


text:
Bústaðir
Í tráð við tilgongdina at skilja bústað og tænastu frá hvørjum øðrum, sum mælt varð til í tænastupolitikkkinum frá 2018, er tænastan á bústaðartilboðum, sum skipaði eru sambært hesi lóg, nágreinað í lógini.
Tænastan í bústaðartilboðunum verður í størri mun enn higartil meinlík stuðulstænastuni, sum higartil hevur verið ein tænasta, sum verður veitt heimabúgvandi borgarum og tænastan á bústøðunum skal í størri mun enn higartil málrættast førleikunum, tørvinum og ynskinum hjá einstaka búfólkinum.
Tænastan verður m.a. veitt sum námsfrøðilig ráðgeving í mun til røkka yvirskipað persónlig mál, umsorgan og praktisk hjálp til dagligar uppgávur og fíggjarviðurskifti, fylgjara til sosial tiltøk, vøka og hjávera.
Persónlig røkt verður framhaldandi partur av tænastuni á bústaðartilboðunum.
Viðlíkahaldsvenjing og endurvenjing verða partur av tænastuni á bústaðartilboðunum.


text:
Fíggjarkonta
Fíggjarkonta er ætlað tær, sum ynskir at seta tær føstu útreiðslurnar í skipan. Við Fíggjarkontu kanst tú leggja eina fíggjarætlan og soleiðis býta tínar útreiðslur út á alt árið. Á tann hátt tryggjar tú tær, at tú altíð rindar somu upphædd mánaðarliga, sama hvussu høgar ella lágar útreiðslurnar eru.
Sjálvvirkandi flytingar
Eisini ber til at melda tínar rokningar til Gjaldsskipanina ella stovna fastar flytingar. Tað er bæði lætt og ókeypis. Við Fíggjarkontu og sjálvvirkandi flytingum avgreiða rokningarnar seg sjálvar, tú skalt bara flyta inn somu upphædd mánaðarliga.
Stutt og greitt um Fíggjarkontu
- Stovna sjálvvirkandi flytingar
- Til føstu útreiðslurnar
- Fá yvirlit í Netbankanum
Legg eina fíggjarætlan
Í Netbankanum ber til at leggja eina einfalda fíggjarætlan, ið gevur tær eitt skjótt yvirlit yvir mánaðarligu útreiðslurnar. Tá tú ert innritað/ur í Netbankan, skalt tú trýsta á yvirskriftina “Gjaldsskipan” og síðan á “Einføld fíggjarætlan”, ið liggur í vinstra bredda. Her kanst tú útfylla tínar inntøkur og útreiðslur og harvið leggja eina einfalda fíggjarætlan. Fíggjarkonta kann stovnast, tá tú ert 18 ár.


text:
Í bókini, sum er 348 síður til støddar, verður tikið saman um søguna hjá B36. Eisini verður nortið við grundvirðini í felagnum – herundir stóra ungdómsarbeiðið, sum dag og dagliga verður gjørt í Gundadali.
Venjarar og profilar verða eisini lýstir, eins og tikið verður saman um einstøku kappingarárini.
Áður hevur B36 givið út bókina, Rennið dreingir, ið fevnir um fyrstu 60 árini av felagssøguni. ”Her er tað stuttligt” hevur tí høvuðsdentin á árini frá 1997 fram til í dag, men ein partur av bókini viðgerð eisini, hvussu B36 broyttist seinnapartin av 80’unum, har felagið frá at vera sonevnt elevatorlið mentist til ein støðugan spælara í føroyska fótbóltsoddinum.
Tað er Jákup Mørk, sum hevur skrivað størsta partin av bókini. Hannis Egholm hevur sniðgivið, eins og hann hevur skrivað einstakar partar. Føroyaprent hevur staðið fyri prent og innbindan.


text:
Frávenjingarblæur (training pants) - Shell/Stone (2 pør)Vanligur prísur 295,00 kr Spar Liquid error (product-template line 131): -Infinity%
Training pants frá ImseVimse eru mentar at hjálpa børnum, sum venja seg av við blæuna. Hetta sniðið situr væl við lastikki um miðjuna, sum er klætt við bummull. Tær eru av tveimum løgum av súgvandi bummull og einum lagi av PUL, sum er vatntætt. Skuldi óhappið hent, eru klæðini altso vard. Barnið følir, tá tað verður vátt, sum hjálpir barninum at tveita blæuna.
Nýt hesar blæubuksurnar um dagin, so barnið setur tað skula pissa í samband við at tað gerst vátt í buksunum. Viðmælt er ikki at nýta hesar, tá barnið svevur, tí tær eru ikki gjørdar at halda nógvari vesku.
Vend teimum á ranguni, tá tú hevur vaskað tær.
Fáast í fýra støddum:
- L: 9-12 kg
- XL: 11-14 kg
- SL: 13-17 kg
- JR: 16-20 kg
Tilfar
Innan: 100% Bummull
Uttan: PUL (1 lag)
Koyr skitnar blæur í vátposa. Hav ein stóran vátposa við pusliborðið (eitt nú í einari ruskspann ella hangandi á einum króki) og ein lítlan vátposa í puslitaskuni. Tá blæurnar skulu vaskast, skalt tú bara lata posan upp og koyra hann í maskinuna. Vend møguliga posan á ranguna við at trýsta uppundir botnin, so innihaldið dettur í maskinuna. Tær nýtist altso ikki at nerta við skitnu blæurnar.
Blæurnar mugu ikki liggja ov leingi í posanum, áðrenn tær vera vaskaðar - í mesta lagi 2-3 dagar. Annars kunnu plettar festa seg, og vatntætta lagið oyðileggjast.
Vaska við upp til 60*c. Eg viðmæli at brúka neutralt vaskievni. Fylg vegleiðingini á pakkanum, hvussu nógv skal nýtast - ansa eftir ikki at nýta ov nógv. Ofta er ríkiligt at nýta helvtina av tí, sum verður viðmælt á pakkanum. Nýt ikki bleiki- ella skolievni.
Hang blæurnar á snórin - gjarna úti, so tær verða luftaðar væl. Sólin hjálpir eisini at beina fyri møguligum plettum. Turkitrumlan kann oyðileggja vatntætta lagið, so eg viðmæli ikki at nýta turkitrumlu. Innlegg, toybind v.m. uttan PUL kunnu tó turkast við lágum hita í turkitrumluni, men eg viðmæli so vítt gjørligt at heingja á snórin.
Eg viðmæli at leggja nýggjar blæur og innlegg úr natúrtilfari á blot í køldum vatni í 12-24 tímar, og síðani skulu tær vaskast nakrar ferð. Hetta er fyri at økja súgvievnið. Blæur úr bambus skulu vaskast 6-8 ferðir, áðrenn tær súgva fullkomiliga. Skeljar skulu tó bert vaskast eina ferð áðrenn nýtslu.
Stripping av blæum
Viðhvørt kann tað koma fyri, at toyblæurnar lukta sterkt av ammoniak. Hetta merkir, at ov nógv vaskievni er nýtt, og blæurnar tískil innihalda yvirskotssápu. Tað eru fleiri mátar at “strippa” blæurnar. Tann mildasti er at kókivaska tær nakrar ferðir uttan nakað vaskievni. Til ber eisini at nýta edik ella natron, sum neutraliserar sápuna. Hetta skal tó ikki gerast ov ofta, tí tað slítur blæurnar.


text:
Vit kunnu gera nakað! Vit hoyra um tað dag og dagliga, neyðina ið fólkið í Sýria upplivir hvønn dag. Tað er beiskur gerandiskostur, at liva í krígsherjaðum umráðum, og royna at virka sum menniskja, familja, lækni ella okkurt annað. Alt ið er 'vanligt', dettur niðurfyri. Arbeiðspláss, sjúkarhús, skúlar, barnagarðar og tað ið heldur einum samfelagið koyrandi, er burtur. Vit kenna søguna. Vælkendi gerandisdagurin er fullkomiliga horvin. Lívið gerst so ótolandi, at ein lemjandi kensla yvirtekur, har einasti útvegurin er at góðtaka fullkomna maktasloysið, og royna at yvirliva sum frægast við teimum hyggjuráðum ið eru tøk. Vit, ið eru vitnir til hetta, kunnu fáa somu kenslu av maktaloysi. Munurin er bert tann, at vit eru trygg, har ið vit eru. Her er einki kríggj, og tað er skjótt, at hetta virkar so mikið fjart, at tað fer í gloymikassan, og gerandisdagurin koyrir bara víðari. Spurningurin: Er nakað eg kann gera? kemur fram fyri meg oftani. Og eg eri nokk ikki einsamøll um at spyrja so. Og beint eftir, kemur kenslan av, ikki at kunna gera nakað. Maktaloysi. Men ynski um at gera nakað, býr samstundis undir, og liggur sterk og gløðir. Viljin. Seinastu tríggjar ferðirnar, eg havi stovnað ein innsavning, hava fólk verið glað fyri at hjálpa. Vit kunnu saman, rætta eina hond, til hesi fólk, ið liva undir umstøðum, ið eingin okkara kennir til. Vit kunnu ikki eingongd fyristilla okkum tað. Takk fyri, við vón um at vit kunnu gera mun, saman. Jensina Olsen
Update your browser to view this website correctly. Update my browser now


text:
Streingjakórið í Meinigheitshúsinum á Skála varð stovnað í 1979 og hevur verið virkið uml. 30 av hesum 40 árunum. Umleið 20 sangarar hava sungið við í miðal, fleiri av teimum hava verið við alla tíðina. Manningin er góð í løtuni og tey eru í góðari venjing. Kórið hevur tilsamans sungið meira enn 500 ferðir á 49 ymiskum støðum og hevur vant umleið 150 ymiskar sangir.
Í hesum sambandi bjóðar kórið:
- Sunnudagin 16. februar kl. 17 til ALMENT 40 ára hátíðarhald í Meinigheitshúsinum á Skála.
Á skránni er m.a.:
Sangur, andakt, hugleiðingar, heilsanir, og afturlítandi filmsklipp.
Øll fáa ein góðan nátturðabita.
NB: Heitt verður á fyrrverandi og núverandi sangarar í Streingjakórinum um at møta kl 16, so venja vit 2 kendar sangir, sum vit framføra og syngja saman løtu seinni til hátíðarhaldið.
Møtið fjølment 😊
Streingjakórið á Skála


text:
Tveir framleiðslubrunnar eru á havbotninum á Lancaster oljuleiðini. Oljan higani fer umborð á framleiðslu- og goymsluskipið Aoka Mizu.
Stórar vónir hava verið til nýggju oljuleiðina “Lancaster", sum liggur har suðuri á Atlantsmótinum miðskeiðis millum Hetland og føroyska markið. Her er talan um eitt heilt nýtt slag av oljuframleiðslu, nevnt “Fractured basement”, tvs. at oljan liggur goymd í rivum í grundfjallinum. Oljufelagið Hurricane Energy hevur verið undangongufelagið í hesi spennandi men eisini fyri summi, ivasomu verkætlanini. Tað fór undir fyrstu framleiðsluna í juni í fjør, tá famleiðslu- og goymsluskipið, Aoka Mizu kom á leiðina og hevur framleitt olju har síðani.
Síðani tá hava fleiri brunnar verið boraðir í grannalagnum og hevur ætlanin verið, um oljufund vórðu gjørd har, at binda hesi í Lancaster nærhendis. Eitt av hesum nýggju oljufeltum er Lincoln, sum skuldi bindast í Lancaster seinni í hesum árinum ella fyrst í komandi.
Nú hendir so tað, sum fáur hevði roknað við, nevniliga, at neyðugt verður at steðga framleiðsluni í øðrum av brunnunum av ymiskum orsøkum, møguliga tøkniligurm. Tað fekk straks partabrævið at kava og enn er óvist, hvussu verður framyvir. Í løtuni er framleiðslan 10.000 tunnur um dagin. Áðrenn gjørt var av at skrúva fyri øðrum av brunnunum varð framleiðslan 20.000 tunnur um dagin. Talan er enn um eina royndarverkætlan, har miðjað var móti at byrja í smáum fyri so at økja framleiðsluorkuna sohvørt.


text:
Tor Shipping var væl mannað, tá Stril Merkur kom á Havnina í vikuni. Fv. Hentzar Steingrímsson, stjóri, Jan Olsen, manningarleiðari og Joan Torleivsdóttir, nevndarforkvinna. Mynd Jan Müller/oljan.fo
Í vikuni kom norska frálandsskipið “Stril Merkur” við føroyskari manning og undir føroyskum flaggi til Føroya fyri fyrstu ferð, síðani skipið varð bygt fyri skjótt 10 árum síðani. Hetta var ein heilt serstøk løta fyri manningina, sum nú fyri fyrstu ferð skuldi av- og ámynstra í føroyskari havn.
Heima aftur......Mynd Jan Müller
Men hendingin var eisini sera forkunnug fyri tey fýra fólkini, ið dagliga manna skrivstovuna hjá Tor Shipping, sum nú í mong ár hava gjørt skipið út til arbeiðsuppgávur í Norðsjónum. Millum teirra ikki minst Joan Torleivsdóttir og Hentzar Steingrímsson, sum standa á odda fyri fyritøkuni. Tað var ein heilt serlig kensla fyri Joan fyri fyrstu ferð at standa á bryggjuni í Havn og taka ímóti skipinum, sum tey hava rikið nú í mong ár.
Tor Shipping hevur samstarvað við norska fyritøkuna "Simon Møkster Shipping" síðan 2003, tá reiðaríið skrásetti fyrsta skipið í Føroyum. Teir hava havt 8 skip skrásett her gjøgnum árini. Í løtuni er talan um tvey skip, Stril Merkur og Stril Mariner.
....Tá babba kemur heim.....Frøðin var stór, tá tey fingu skiparan heimaftur. Mynd Jan Müller
Orsøkin til at teir á sinni komu til Føroya var, at tað var trupult at fáa skipini mannað í Noregi. Á norskum sokkuli skulu manningarnar tosa skandinaviskt, og tí vildu teir royna føroyingar, sum jú skilja danskt og norskt greiðir Joan frá.
"Teir og vit eru sera væl nøgd við føroysku manningarnar. Og vit hava verið heppin við at hava sera støðugar manningar. Hetta ger eisini, at skipini verða sera væl røkt og driftað. Tað hevur sera stóran týdning – ikki minst nú oljuvinnan hevur verið í kreppu so leingi,” sigur Joan.
Í løtuni hava tey áleið 55 mans starvssettar.
Tey eru fýra fólk á skrivstovuni í Havn. Høvuðsraksturin er at vera útgerðarfelag fyri feløg, sum hava skip skrásett í Føroyum. Men tey eru eisini agentar fyri útlendsk skip, sum koma til Føroya. Størsti parturin av tí virkseminum er ferðamannaskip.
"Virksemið við ferðamannaskipum er sera nógv merkt av hesum korona tíðum – er tíverri heilt dottið niður fyri. Hesa tíðina plaga vit at hava sera nógv at gera við at fyrireika cruise vitjaninar. Nógvir spurningar skulu svarast, og nógvar kostnaðarætlanir gerast. Men nú er alt stein deytt – sera løgið, og ein stór broyting fyri okkum. Helst missa vit alla cruise sesongina, og tað fer sjálvsagt at merkjast, “ sigur Joan Torleivsdóttir við oljan.fo og leggur aftrat:
Jónsvein Berg, yvirstýrimaður, sigur farvæl við familjuna. Mynd Jan Müller
"Tí er tað eisini enn meira gleðiligt at fáa eitt skip sum Merkur heim at hava manningarskifti. Og tað hevði verið stuttligt at fingið Mariner heim eisini, men tað eydnaðist tíverri ikki á hesum sinni. Manningarnar á Mariner og Merkur skifta vanliga í Noregi. Og í tí sambandi hava vit altíð haft eitt sera gott samstarv við Atlantic Airways. Tá teir høvdu tey smærru flogførini, leigaðu vit flogfør til manningarskiftini. Hetta bleiv ov kostnaðarmikið við teimum størru flogførunum, men Atlantic Airways hevur lagt eina rutu til Bergen, sum er tillagað okkum í vinnuni, og tað er fantastiskt,” sigur hon.
Koma og fara.....Fremst Kári Jacobsen, kokkur á Stril Merkur øll árini. Mynd Jan Müller
Nú fyrsta Stril skipið hevur verið í Føroyum til manningarskifti fara tey nú at evaluera hesa spennandi og avbjóðandi hendingina. Og í huganum livir eisini vónin um, at hetta ikki verður seinasta ferðin, at skip undir føroyskum flaggi og føroyskari manning leggja at í føroyskari havn.
Stril Merkur leggur frá landi aftur við kós móti norska landgrunninum. Mynd Jan Müller


text:
Leiðari til dagrøktina hjá Sumbiar kommunu
Søkt verður eftir leiðara til ½ tíð til dagrøktar skipanina hjá Sumbiar kommunu frá 1. januar 2020.
Skráin til bygdarráðsfundin 23. oktobur 2019.
Hesi mál verða viðgjørd á bygdarráðsfundi, onskvøldið 23. oktobur 2019 kl. 19:00.
Sumbiar Kommuna
Family Retreat
The Faroe Islands Red Cross invites everyone with an immigrant background, their family, friends and others to join in the intercultural family retreat which will take place 4-6 October 2019.
Burturbeining av leivdum frá fletting
Visti tú, at leivdir frá fletting dálka sera illa? Og visti tú, at tað, sum dálkar eina mest at brenna hjá IRF, eru seyðaskinn? Av hesi orsøk verður heitt á fólk, um at lata seyðaskinn til endurnýtslu hjá góðkendum móttakara. Lesið meira um hetta á heimasíðuni hjá Heilsufrøðiligu starvsstovuni.
Kunning
Bátar verða bidnir um at verða ansnir, tá siglt verður á Lopransfirði, har ein kaðal er lagdur vestantil á fjørðinum.
Kaðalin sum er áleið 1400 metrar til longdar, flytur á boyðum við jøvnum millumbilum.
Sumbiar Kommuna
Fundarfrásøgn frá bygdaráðsfundinum 9. septembur 2019.
Fundarfrásøgn frá bygdaráðsfundinum 9. septembur 2019.,.er løgd út á heimasíðuni.
Fundarfrásøgnin frá bygdaráðsfundinum her.
Sumbiar Kommuna


text:
Et liv i bøn
“Et liv i bøn” er fyri øll, sum tráa eftir at liva eitt lív við Gudi í bøn – men sum av mongum ymiskum grundum kunnu hava ilt við at biðja. Á leiðini gjøgnum bókina greiðir Thomas Wind persónliga frá summum av tí, sum hann sjálvur hevur stríðst við í sambandi við bøn, men hann greiðir eisini frá tí, sum hevur hjálpt honum.
Ta hjálpina hevur hann funnið í Bíbliuni, og við hesi lítlu bókini fáa vit serstakliga góða bíbliuundirvísing um bøn á ein einfaldan og gerandisligan hátt.
Rithøvundur: Thomas Wind
Forlag: LMBE
Útgivin: 2017
Blaðsíður: 43


text:
Russiski trolarin, sum ikki slapp at liggja í Vestmanna havn liggur nú á Tvøroyri í samband við umskiping.
Trolarin lá til fyri kortum í Vestmanna, men varð burturvístur, tí vestmenningar ikki vildu hava hann liggjandi tí hann larmaði so illa. Bæði Klaksvíkar havn og Runavíkar havn høvdu frammanundan noktað illa larmandi skipinum at leggja at.
Í februar lá Arctica við bryggjuna á Drelnesi og nú liggur skipið aftur í samband við umskiping. Hetta letur til at ganga, tí enn hava hvørki Tvøroyrar kommuna ella Tvøroyrar havn fingið nakra klagu um larm frá skipinum.
Fjarstøðan millum Drelnes og bústaðinir kring Trongisvágsfjørð er lutfalsliga stórur, og metingin hjá Tvøroyrar kommunu er, at henda fjarstøðan viðførur, at tann møguligi larmur, verður doyvdur og er ikki serliga órógvandi, um enn hesin viðhvørt røkkur til býlingarnar.
- Tí er enn eingin ætlan um at gera kanningar um larm, sigur Tvøroyar havn.
Í viðmerking skrivar Tvøroyrar kommuna, at kommunan fylgir við støðuni, og um mett neyðugt, vera óljóðskanninga gjørdar.


text:
Nógv kjak og fleiri greinar um fosturtøku í løtuna!
Trýsta menupunktini beint omanfyri fyri meira upplýsing um evnið:
DV kjak: Frí ella treytað fosturtøka – Annita á Fríðríksmørk og Jenis av Rána (KVF, 21.min)
Óttast at fosturtøkulógin verður herd – Annita á Fríðriksmørk KVF, 3.min)
Vápnahvíld um fosturtøku í Føroyum – Jenis av Rana (in.fo)
Kjaktiltak um fosturtøkulóggávuna týskvøldið 11. juli kl. 20 í Perluni.
Skal fosturtøka verður loyvt í Føroyum? (video: 1t.18m.)
Eingin tosar hart um fosturtøku – Kvinna (evni, juli)


text:
Avmarkingarnar, sum hava verið á teimum trimum sjúkrahúsunum, fara úr gildi í morgin, mánadagin. Tá verður latið upp aftur fyri vitjandi og tað verður ikki longur neyðugt at brúka masku.
Tá koronasmittan tók seg upp aftur eftir ólavsøku vórðu ymisk tiltøk sett í verk fyri at minka um smittuvandan inni á sjúkrahúsunum. Tað hevur havt sær, at avvarðandi ikki hava havt somu møguleikar at vitja á deildunum og øll, sum hava havt ørindi á sjúkrahúsinum, hava verið biðin um at brúka masku fyri nøs og munn.
Nú tamarhald tykist verða fingin á koronasmittuni og mest sum eingin nýggju tilburður hevur verið seinastu vikurnar, so hevur Sjúkrahúsverkið valt at seta úr gildi tiltøkini.
Mint verður tó á almennu tilmælini um frástøðu og reinføri.


text:
Serlig dagføring til Chrome internetkagan
Í dag kom ein nýggj útgáva av Chrome internetkaganum. Talan er um Chrome 68, sum stigvíst verður leysgivin til brúkararnar.
Chrome verður javnan dagførdur, og sum oftast eru broytingarnar ikki nakað, sum vit leggja stórvegis merki til. Hesa ferð er tað tó annaleiðis.
Sum eg skrivaði um tann 11. apríl, so hevur Google (sum ger Chrome internetkagan), leingi arbeitt við at fáa heimasíðueigarar at nýta brongling. Heimasíður, sum brongla samskiftið við internetkagan, fáa millum annað hægri raðfesting í Google leitimaskinuni.
Nú hevur Google so valt at gera eina rættiliga sjónliga broyting, sum ger tað enn týðiligari fyri brúkarinum, at ein heimasíða ikki nýtur brongling.
Í teimum fyrru útgávunum av Chrome var tað soleiðis, at um tú vitjaði eina heimasíðu, sum ikki nýtti brongling, so sást tú eitt rópitekn (!) á adressulinjuni, og um tað var ein teigur til innritan á síðum, stóð rópitekn og teksturin “Not secure” á adressulinjuni.
Framyvir fer tað at standa “Not secure” í adressulinjuni á øllum heimasíðum, sum ikki nýta brongling. Hetta merkir millum annað, at tað stendur “Not secure” í adressulinjuni hjá heimasíðunum hjá øllum flokkunum á tingi, sum víst í skíggjamyndunum herundir:
Hvat merkir hetta fyri teg
Fyri tann vanliga internetbrúkaran er einasta broyting, at tað verður gjørt týðiligari fyri teg, at ein heimasíða ikki nýtur brongling, og at tú tískil ikki kann verða vís/vísur í, at innihaldið á heimasíðuni ikki er broytt av teldusníkum.
Fyri heimasíðueigaran hevur hendan broytingin ein rættiliga stóran týdning, tí nú er størri møguleiki fyri, at fólk missa álit til heimasíðuna. Tað eru uttan iva fleiri fólk, sum verða eitt sindur meira afturhaldandi, tá tey síggja tekstin “Not secure”.
Eigur tú eina heimasíðu, og ynskir tú at vísa tínum vitjandi, at tú setur trygdina í hásæti, so kanst tú heilt ókeypis tryggja heimasíðuna ígjøgnum tænastuna hjá Let’s Encrypt.


text:
Nú eru einans fýra dagar til FM í inniróðri. Kappast verður í fimleikarhøllini í skúlanum við Løgmannabreyt tann 9. mars 2019 klokkan 10 og úteftir. Innviging verður frá kl. 8.
Timeldingingarfreistin er mikudagin 6. mars, og kostar tað 100 kr. fyri hvønn luttakara. Gjaldast skal, tá møtt verður til kapping.
Rógvarar, ið hava luttikið í prixkappingini í vetur, hava longu goldið fyri luttøku í FM kappingini. Neyðugt er kortini hjá teimum at melda seg til FM.
Tað er hvussu nógv ár, tú fyllur í ár, sum avgerð hvørjum bólki, tú rørt í. Fyllur tú 14 í ár, so er tað uttan týdning um tú fyllur 1/1 ella 31/12. Bólkurin er 14 ár.
Meldað verður til á [email protected] Upplýs fult navn, føðingardag, felag. Upplýs eisini vektbólk, har tað er viðkomandi.
Vektbólkar:
Lættvekt kvinnur er upp til 61,5 kg
Lættvekt menn er upp til 75 kg
Niðanfyri síggjast bólkanir deildir eftir aldri:
Bólkur 1. Dreingir 12 ár og yndri. Rógva í 2 min
Bólkur 2. Gentur 12 ár og yngri. Rógva í 2 min
Bólkur 3. Dreingir 13 ár. Rógva í 3 min
Bólkur 4. Gentur 13 àr Rógva í 3 min
Bólkur 5. Dreingir 14 Rógva í 4 min
Bólkur 6 .Gentur 14 ár Rógva 4 min
Fyri bólkarnir frá 7. til 32. er teinurin, ið skal rógvast, 2000m
Bólkur 7. Dreingir 15 ár
Bólkur 8. Gentur 15 ár.
Bólkur 9. Dreingir U19
Bólkur 10. Gentur U19
Bólkur 11. Menn U23 lættvekt
Bólkur 12. Kvinnur U23 lættvekt
Bólkur 13. Menn U23 tungvekt
Bólkur 14. Kvinnur U23 tungvekt
Bólkur 15. Menn 23-29 lættvekt
Bólkur 16. Kvinnur 23-29 lættvekt
Bólkur 17. Menn 23-29 tungvekt
Bólkur 18. Kvinnur 23-29 tungvekt
Bólkur 19. Menn Opin
Bólkur 20. Kvinnur Opin
Bólkur 21. Menn 30-39 lættvekt
Bólkur 22. Kvinnur 30-39 Lættvekt
Bólkur 23. Menn 30-39 Tungvekt
Bólkur 24. Kvinnur 30-39 Tungvekt
Bólkur 25. Menn 40-49 lættvekt
Bólkur 26. Kvinnur 40-49 Lættvekt
Bólkur 27. Menn 40-49 Tungvekt
Bólkur 28. Kvinnur 40-49 Tungvekt
Bólkur 29. Menn 50+ Lættvekt
Bólkur 30. Kvinnur 50+ Lættvekt
Bólkur 31. Menn 50+ Tungvekt
Bólkur 32. Kvinnur 50+ Tungvekt
Pausa 30min.
Bólkur 33. Liðkapping – Dreingir og Gentur (6x500m)
Bólkur 34. Liðkapping – Kvinnur (6x500m)
Bólkur 35. Liðkapping – Menn (6x500m)
Starttíðir verða ásettar eftir, at tilmeldingarfreistin er farin.


text:
Vitello hittir Gud
Bókaklubbin
- Síður: 24
- Útgávuár: 2017
- Upprunamál: danskt
- Innbinding: innbundin
- Rithøvundur: Kim Fupz Aakeson
- Myndir: Niels Bo Bojesen
- Týðari: Sjúrður Gullbein
Hetta er ein av teimum døgunum, har tað ikki er so stuttligt at vera Vitello og ongan pápa at eiga. Men so hittir hann ein gamlan mann við stórum hvítum skeggi. Hann situr við einari øl á einum beinki við sentrið.
Vitello kennir bara tveir gamlar menn við so stórum hvítum skeggi. Gud og jólamannin. Og tað er ikki jól. Og Gud kann, sum øll vita, fáa alt møguligt at henda, alt í allari verðini ...


text:
Rókur Trygvason frá Ægir svam ein super góðan 100 metur frí á FM í stuttgeil.
Viðmerkjarnir í KVF væntandi, at hetta fór at vera ein sera spennandi kapping og við Róki sum einum lítlum favorittur, men tað gjørdist tað ongantíð. Rókur legði seg á odda frá byrjan av og tað endaði við at hann hølvaði allar hinar av.
Rókur Trygvason kom inn við tíðini 51.46, bert 0.09 sekund frá sínari bestu tíð, nummar tvey gjørdist Óli Mortensen við tíðini 53.25 og nummar trý gjørdist Bartal E. Eidesgaard við tíðini 54.36, báðir úr Havnar Svimjifelag.
Stórt tillukku Rókur.
SáH


text:
Tíðindi
Strandingar hava keypt Østerfjord
Línuskipið, sum er keypt úr Noregi, kemur í flotan síðst í oktober.
Felagið M&S Strendur hevur keypt norska frystilínuskipið Østerfjord. Skipið skal avloysa Kamb, sum felagið hevur selt til Vestmanna.
Tað skivar Føroyska Sjómansmissiónin á facebook.
Østerfjord er bygdur í 1998. Hann er 46 metrar langur og 11 metrar breiður, og tekur 320 tons.
Skipið hevur dragibrunn, sum merkir, at teir draga línuna upp gjøgnum skipið.
Frammanundan er tað bara eitt línuskip í landinum, sum hevur dragibrunn, og tað er Klakkur, sum eisini er keyptur úr Noregi. Klakkur kom til Føroya 9. januar.
Tað eru fleiri fyrimunir við dragibrunni, og Klakkur hevur fiskað væl, síðani hann kom í flotan.
Í góðum standi
Mortan Mortensen, skipari á Kambi, sum eisini eigur í felagnum M&S Strendur, sigur við facebooksíðuna hjá Føroysku Sjómansmissiónini, at Østerfjord er í góðum standi, men at nakrar fáar umvælingar skulu gerast, áðrenn skipið fer til fiskiskap.
Nýggi Kambur kemur til Føroya síðst í oktober.
Hóast nýggja skipið er 22 ára gamalt, er tað 11 ár yngri enn verandi Kambur.
Sjóvar kommuna ynskir eigarunum góða eydnu við nýggja skipinum.
kelda: www.kvf.fo


text:
Í summar sendi IRF øllum limakommunum eitt tilmæli um at bjóða borgarum sínum tær sokallaðu bokashi-spannirnar. IRF hevur sett í verk eina stuðulsskipan, har felagsskapurin rindar helvtina av øllum Bokashi-settunum, sum limakommunurnar lata borgarum sínum.
Áhugin frá limakommunum vísti seg alt fyri eitt at vera stórur. Eysturkommuna, Vága kommuna, Hvannasunds kommuna og Sumbiar kommunu hava longu meldað nógv húski til, og væntandi fara fleiri kommunur at koma afturat.
Um bokashi
Við bokashi-tilgongdini ber til at hagreiða matleivdir í køkinum uttan at brúka posar og uttan at tøma spannina hvønn dag. Gerin, ið fylgir við settinum, inniheldur virknar smáverur (mikroorganismur), sum seta gongd á eina súrnan av matleivdunum. Gerin forðar fyri roti og tí eisini ringum lukti. Súrnan er eitt natúrligt stig, tá ið lívrunnið burturkast verður brotið niður. Áðurnevndu smáverur (mikroorgamismur) seta ferð á súrnanina, og tær forða eisini fyri, at spannin við matleivdum fer at lukta rotin.
Úrslitið av bokashi-tilgongdini er fyrstafloks sankutøð/bokashi.
Arbeitt verður við felagsloysn fyri endurvinning av matleivdum
Í løtuni kannar IRF møguleikarnar at gera eina felagsloysn fyri endurvinning av matleivdum í øllum økinum hjá IRF. Bæði møguleikarnir við industrikompostering og biogasframleiðslu verða kannaðir.
IRF fylgir neyvt við, hvussu onnur lond við somu fortreytum sum Føroyar gera, og vit vóna, at vit í 2021 kunnu koma við einum útspæli um, hvussu eina felags loysn fyri alt IRF-økið kann koma at síggja út.
Meðan vit bíða eftir felagsloysnini, vil IRF stuðla teimum kommununum, ið eru ídnar eftir at
sleppa í gongd við endurvinning av matleivdum. Hetta verður gjørt við eini stuðulsskipan til bokashi, har IRF rindar 50% av øllum bokashi-settum, sum verða latin borgarum.
Meira kann lesast um bokashi her: www.irf.fo/bokashi